text: Diabierna anochi a drenta informe di un accidente na Bloemond, mesora a dirigi un patruya na e sitio. Na yegada di e patruya a bin compronde cu aki ta trata di un accidente unda cu un Nissan Tiida preto tabata bini for di Bloemond bayendo pa Tamarijn y un Suzuki Jimny color blanco cu tabata bini for di direccion contrario y a haci un mal maniobra y a ocasiona cu ambos auto a perde control y accidenta. E Jimny a dal den un cura di transhi y cay den un rooi y e Tiida a draai casi 180 grado. Den e Jimny tabatin grupo di hoben cu tabata cla pa bay riba un paranda. Afortunadamente no tabatin hende herida pero e daño material si tabata hopi.


c: text/html

text:
Departamento di Aduana ta recorda publico en general cu ta sigui cu e proceso di registración di
articulo personal electrónico manera laptop, Tablet y celular prome cu biaha.
Departamento di Aduana ta splika cu den ley ta stipula cu tur articulo cu jega Aruba mester paga
derecho. Pero tin excepcion riba e ley aki. Pa evita discusión entre e biahero y Aduana na jegada na
Aruba, Departamento di Aduana ta facilita e proceso aki pa medio di e formulario di registración.
Den caso cu por tin duda riba e articulo Aduana por pidi e biahero na jegada pa un comprobante
(schriftelijke bewijs) cu e tabatin e articulo aki prome cu e la sali for di Aruba. Di experiencia Aduana
sa cu hopi hende no ta warda of cana cu factura di su articulonan. Pa e motibo aki Departamento di
Aduana ta ofrece e formulario di registracion aki pa facilita e biahero pa ora e jega Aruba back e no
encontra su mes cu friccion cu Aduana.
Departamento di Aduana ta sigui tuma registracion na oficina di Aduana tanto na Aeropuerto y na
Aerocargo. E pasahero por download e formulario di registracion riba e website www.douane.aw, e
ta yena esaki y ta trece e articulo personalmente na e oficina di Aduana na aeropuerto of aerocargo
pa e haña un validez. Pa e registracion di e articulona ariba menciona Departamento di Aduana no
tin niun gasto envolvi, como cu esaki ta un facilitacion pa e biaheronan.
Departamento di Aduana ta conseha tur biahero cu ta pensa cu lo por tin friccion cu Aduana na
momento di regresa Aruba cu un articulo c uta mustra relativamente nobo pa e por registra esaki pa
medio di e formulario na un di e oficinanan ariba menciona cu anterioridad di e biahe. Esaki ta evita
cualkier mal ententido of problema cu por surgi na momento di jega Aruba back.
Gerencia di Departamento di Aduana y su empleadonan ta spera cu e splicacion aki
tur duda y inseguridad cu pueblo en especial e biaheronan por tin por a wordo
clarifica. Si tin cualkier duda of mester di informacion adicional por bishita nos
website www.douane.aw of contact nos via di email: info@douane.aw.

robotstxt: allowed

filter: keep


text:
ORANJESTAD – Awe mainta 5 hoben, entre nan, un menor di edad, a presenta dilanti Hues pa e caso penal cu Ministerio Publico a cuminsa contra nan.
Aruba Native por a compronde cu Hues a dicidi di trata e caso contra e mucha Chines L. promer cu portanan sera. Despues a sigui e caso contra e hobennan homber: J.B. (18), J.R. (25), F.T.(18) y R.M.(19).
Fiscal ta acusa e grupo aki cu riba 25 di Maart 2021 a haci dos asalto arma tras di otro riba dos snack truck. Riba 23 Februari 2021 a haci asalto arma riba Sun Flower Supermarket. Dia 11 di Maart 2021 a haci asalto arma na Super Clean Laundry, dia 9 Februari 2021 a haci asalto arma riba New Star Supermarket.
Hues a mustra riba e asalto arma na Sun Flower Supermarket riba 23 Februari 2021, caminda un Chines a wordo maltrata. Ta asina cu solamente J.R. ta desmenti categoricamente. El a bisa Hues cu e no a participa na ningun di e asaltonan. Hues a remarca cu e otronan si a bisa cu J.R. tabata envolvi.
Pa loke ta e asalto arma na Super Clean Laundry riba 11 Maart 2021, J.M. a desmenti di a participa na asalto arma aki. J.M. a bisa cu el a bisa nan pa no haci’e pasobra e lo ta e promer sospechoso door cu e ta biba serca di e Laundry. F.T. a admiti di tabata arma y a core tras di un Chines y bise drumi na suela.
Pa loke ta e dos asaltonan riba 25 Maart 2021 na e dos snack truck, J.B. a bisa cu el a fia e revolver Caliber 38 di F.T. y a bay hunto cu e Chines L.
Fiscal a cuminsa bisa Hues cu entre Februari 2021 y Maart 2021 Aruba a wordo sacudi cu un serie di asalto. Danki na bon trabao di Polis y Recherche, a gara e grupo aki.
Fiscal a bisa Hues cu un grupo di hoben a haci 5 asalto arma cu ta hopi serio. Tabatin asalto caminda a usa violencia. Esakinan ta daña imagen di Aruba como destinacion turistico. Fiscal a tuma nan na malo cu durante e pandemia di Corona ta haci esakinan. Esaki a causa hopi tension den comunidad.
Fiscal a exigi pa R.M. 3 aña y 4 luna di prison di cual 6 luna ta condicional cu 3 aña di prueba. Pa F.T., Fiscal a exigi 9 aña di prison. Pa J.R., kende segun Fiscal ta blo desmenti, el a exigi 11 aña di prison y pa J.B., 12 aña di prison.
Hues, despues di a scucha e defensa di e abogado, a sera tratamento di e caso y a bisa cu dia 22 October 2021 lo tin sentencia.


text:
WILLEMSTAD – Studia na Canada por ta un opshon pa studiantenan di Kòrsou ku ke sigui un estudio riba nivel haltu den nos región sin ku esaki nesesariamente mester kosta demasiado sèn. Asina a sali na kla e siman aki for di un anochi di informashon ku Fundashon pa Finansiamentu di Estudio (SSC) a organisá konhuntamente ku representante di embahada di Canada na Caracas, Venezuela.
Kosto di estudio relativamente abou, universidatnan renombrá, seguridat i diversidat kultural ta algun di e bentahanan ku Canada tin pa ofresé i ku Victor Stott di embahada kanadés a bin promové bou di studiantenan di Kòrsou.
Interés hopi grandi
Segun kálkulo tabatin mas ku 250 studiante i mayor ku a akudí na e anochi di informashon tokante di studiamentu na Canada. Esaki ta duna un indikashon klaramente ku tin un interés hopi grandi bou di nos studiantenan pa eksplorá e opshon aki, di akuerdo ku direktor di SSC, Margrit de Freitas.


text:
Camara di Comercio y Industria Aruba (KvK) ta urgi tur compania cu tin cobransa pendiente pa contribucion anual di aña 2019 y añanan anterior, pa haci e pago mas pronto posibel. Si pa final di october 2021 KvK no ricibi e pago of e compania no a haci un areglo di pago, ni tampoco a informa KvK si e compania ta operando ainda of cu no ta haci actividad comercial mas, KvK lo bay over na “doorhaling” di e compania conforme articulo 14, lid 3 di e Handelsregisterverordening (A.B. 1991 no. GT 15).
Fabor di tene bon cuenta si cu e obligacion di e compania pa actualisa su inscripcion den e Registro Comercial y pa paga e contribucion anual pendiente ta keda vigente. Pesey ta haci un apelacion na tur compania cu no ta operando mas, pero cu ainda ta inscribi den Registro Comercial, pa cancela e inscripcion mas pronto posibel of informa KvK tocante e status actual di e compania. Esaki ta aplicabel tambe pa “eenmanszaken” cu a stop di funciona como tal, pero cu nan actividad(nan) a wordo continua bao di un otro entidad cu tin permiso pa opera (“NV” of “VBA”).
Tur compania cu ta registra den Registro Comercial ta ricibi conforme ley un cobranza pa contribucion anual. Desde 2019 e cobranza y recordatorio ta wordo manda digital via e compania su “MijnKvK-account” of via post.
Pa mas informacion tocante e cobransa y pago di e contribucion anual por tuma contacto cu KvK na tel. 582-1566 ext. 27/36, e-mail financial@arubachamber.com. Den caso cu no a traha un account digital ainda of pa cualkier pregunta encuanto e inscripcion di bo compania of e procedura(nan) di cancelacion, fabor di tuma contacto cu KvK na tel: 582-1566, ex. 35/42/30 of email businessinfo@arubachamber.com y nos lo asisti bo persona.
Informacion di Banco
Aruba Bank: 112.354.6
Banco di Caribe: 814771.01
CMB: 61179906
RBC: 7700000090061769


text:
KRALENDIJK- Personal di BOPEC, miembronan di gerensia, eks-trahadónan i penshonado di e kompania aki, ta protesta kontra seramentu di e kompania.
E situashon aktual ta mustra ku BOPEC lo sera porta i trahadónan lo pèrdè nan trabou. Ta opvio ku esaki ta un sla duru pa e ekonomia di Boneiru. Ademas por nota ku e situashon aki a trese inkietut sosial. P’esei diferente hende a uni den e marcha di protesta.
Por Marit Severijnse i Nathaly Evertsz-Ipcedencia
“Ta kibra mi kurason ku Boneiru ta pèrdè un kompania ku pa mas di 40 aña a forma parti di nos”, Mitchel Coffie a bisa. “Mi ta un eks-trahadó di BOPEC i mi no por komprondé kon e situashon a yega asina leu”.
Bankarota
Komo un último opshon sindikatonan a hasi un apelashon riba gobièrnu hulandes pa tuma e responsabilidat i deklará BOPEC bankarota. Asina por reinisiá e kompania i salbaguardiá kuponan di trabou. Tambe nan a pidi gobièrnu lokal i sektor priva pa uni na e apelashon aki.
Pa Nochi Willem di sindikato USIBO a yega ora pa tur hende uni i bai pa un solushon.“Mentalmente a kastigá trahadónan i ekonomia di Boneiru ta na luto. Nos ke un solushon, nos no ta drumi”, el a bisa.


text:
Instituto Pedagogico Arubano (IPA)
Instituto Pedagogico Arubano (IPA) ta un instancia pa Enseñansa Superior (Hoger Beroeps-onderwijs), cu primordialmente ta prepara studiante pa bira maestro pa Enseñansa Primario (preparatorio y basico) como tambe docente pa Enseñansa Secundario.
Opleiding
- Opleiding tot leerkracht primair onderwijs
- Opleiding Movecion y Salud
- Nederlands 2de graads
- Consumptieve Technieken 2de graad
- Speciaal Onderwijs
- Pedagogisch Didaktisch Getuigschrift
Nascholing
Centro pa Desaroyo Profesional y Continuo (CDPC), antes Bureau Nascholing, ta e instancia oficial encarga cu:
- coordinacion di ‘nascholingsdagen’ (studiedagen) di scolnan na Aruba
- profesionalisacion di maestro di kleuter, basis, voortgezet y hoger onderwijs
Centro di Investigacion y Desaroyo di Enseñansa (CIDE)
- Investigacion den enseñansa
- Sostene staf y studiante cu proyecto di investigacion
- Diferente publicacion den area di idioma, literatura y cultura
- Actualmente ta haciendo ‘effect study’ riba e prome Scolnan Multilingual
Arubalening pa studia na IPA
Land Aruba ta brinda studiantenan cu ta bay sigui cu nan estudio na Aruba of den exterior un prestamo pa estudio. E prestamo aki yama Arubalening. Intencion di e Arubalening ta pa facilita e studiante cu su gastonan di nan estudio. Pa studia na Instituto Pedagogico Arubano e studiante por bin na remarca pa e producto “Arubalening IPA”. Na Departamento di Enseñansa Aruba (DEA) seccion Studiefaciliteiten ta encarga cu Arubalening.
Mas informacion:
Noticia
- IPA ta invita comunidad na su Dia Publico (10/22/2021)
- Inscripcion pa aña academico 2022-2023 na IPA (10/20/2021)
- Grupo di maestro ta cuminsa Master Opleiding (10/15/2021)
- Ultimo dia pa inscribi pa 21+ Toets na IPA (10/1/2021)
- IPA a celebra su graduadonan (7/8/2021)
- Inscripcion pa 21+ Toets na IPA (6/23/2021)
- IPA cu exitoso foro politico: Enseñansa den siglo 21 (6/11/2021)
- Inscripcion pa estudio pa maestro di Enseñansa Primario (2/11/2021)
- Deseo pa bira maestro? Hacie! (2/4/2021)
- Het studiesucces van studenten uit de ABC eilanden. Van uitdagingen naar oplossingen (doc) (12/23/2020)


text:
WILLEMSTAD – Gobièrnu di Kòrsou for di awe ta nombra luna di novèmber komo e luna kontra violensia den relashon ku e slogan: No Mas, No More. Asina fiskal Monique Dennaoui-Simon ta bisa.
Djaweps komo representante di Ministerio Públiko huntu ku polis i Slachtofferhulp Curaçao (Ayudo di Víktima Kòrsou) e tabata di bishita na Suffisant. Ei a informá esnan interesá di e bario tokante violensia den relashon i kon trata ku esaki.
Hopi
Di e kantidat di sigur 700 delito di violensia ku tur aña ta kometé na Kòrsou, algu mas ku mitar tin di hasi ku violensia den relashon. “Esei ta hopi”, Dennaoui-Simon ta bisa.
Enkuentronan di informashon manera esun aki, ta mustra ku e sifranan por oumentá. “Hopi hende no ta na altura di e posibilidatnan pa sali for di e spiral di violensia den relashon. Un di e maneranan ta pa hasi denunsio na polis, pero víktimanan por hasi uso di ayudo tambe.”
Kultura di macho
Nella Papa ta traha na Slachtofferhulp Curaçao. Diariamente e ta hañ’é ku kasonan di violensia den relashon. “E problema ta ku na Kòrsou tin un kultura di macho. Hopi hòmber ta kere ku nan ta manda i ku hende muhé no por disidí. Pero hende muhé ta birando mas i mas independiente. Nan ta traha i pensa kompletamente diferente di ántes.” Segun Papa violensia den relashon ta pidi un enfoke spesífiko. “Tin be hende no tin niun kaminda di bai i nan ta buska seguridat. Esei ta promé kos ku bo mester ofresé, sino bo no por sigui.”
Ministerio Públiko ta kontentu ku e sosten di gobièrnu pa por duna atenshon spesífiko na violensia den relashon. Dennaoui lo tabatin gana di mira ku ta bini un lugá spesífiko kaminda por mèldu, pa asina for di e lugá ei por atendé mas efisiente ku e ayudo.
Kódigo pa mèldu
Mas importante ainda ta ku lo bini un kódigo pa mèldu. “Ku esaki profeshonalnan por mèldu si nan tin sospecho ku na kliente òf pashènt ta víktima di violensia den relashon. Aktualmente esaki no ta posibel pasobra nan tin e deber di sekresia.”
Outor Dick Drayer


text:
Stories By Davyne Croes
-
AVB/ 2 months ago
Sorteo di Clasificacion pa Campeonato Concacaf W
Diasabra a tuma luga na Miami (FL) sorteo di “2021 Concacaf Woman Qualifiers” Aruba a cai den grupo D hunto cu...
-
AVB/ 3 months ago
Curso basico di referee a cuminsa
Diabierna 30 di juli AVB a cuminsa cu curso basico di referee, esaki ta pa personanan cu ta interesa pa bira referee,...
-
Futbol Aruba/ 11 months ago
Maricarmen boluntario pa UEFA Euro 2020
E siman aki a drenta e grato noticia cu un di nos colaboradornan di Futbol Aruba. Futbolista i boluntario di SV...
-
Division Honor/ 1 year ago
Aruba ta cla pa clasificacion di Concacaf pa mundial Qatar 2022?
Diaranson FIFA y Concacaf tabata tin e sorteo official pa clasificacion di Concacaf pa mundial Qatar 2022. Ta claro cu nos...
-
David Puriel ta retira for di Caravel
Diadomingo David Puriel a dirgi su ultimo wega pa e ekipo di Caravel. David no kier a bai den mucho detaye,...
-
Independiente Porto Caravel ta promove pa Division Honor.
Independiente Porto Caravel ta titula campeon di Division Uno invicto y ta promove pa Division Honor siguente campeonato. Diasabra Independiente Porto...
-
David Abdul ta retira for di Dakota
Manera cu David Appie Abdul mes a post riba su Facebook personal cu e lo retira como entrenador di Dakota. Ora...
-
AVB/ 2 years ago
Ambos partido di Division di Honor ta tuma lugar Diadomingo
Depues cu directiva di AVB a ricibi informacion additional, entre otro cu no por dispone di e facilidad di CDFF ariba...
-
Division Damas/ 2 years ago
Highlight Division Damas Final
Final division damas highlight.
-


text:
Tanki Leendert – Diasabra anochi den careda di 7:30 un patruya di Noord lo a cuminsa hacib un detencion, dilanti Centro di bario Tanki Leendert.
Algo a bay robes
Durante cu nan lo a bay pa papia of core cu e adicto aki, elo a spanta aparentemente y durante cu esaki tawata pasando niun di tres, esta ni e polisnan y tampoco e adicto lo a pone atencion ariba e auto.
E chauffeur na su turno pa un of otro motibo tampoco a waknan y ta pasa trapa nan. Esun cu a haya tur e peso di auto ariba dje, mas cu claro tawata e adicto. Esaki a pone cu e agentenan mirando cu e auto a pasa ariba e persona, a pidi pa ambulance cu urgencia.
Ambos agente tambe a wordo herida, pero leve.
Na e sitio personanan tawata papia varios teoria, di kiko nan a wak.
Ambulancenan a presenta y asina transporta e victima pa hospitaal, caminda cu ela keda interna. Ambos agente nan a controlanan y nan por a bay cas.


text:
SI BETICO TA NA BIDA, KICO LO BO A BIS’E? Ta un pregunta cu Prome Minister a haya durante su bishita na scolnan
SI BETICO TA NA BIDA, KICO LO BO A BIS’E?
Ta un pregunta cu Prome Minister a haya durante su bishita na scolnan
Den su discurso durante e Acto Protocolar riba Dia di Betico, Prome Minister Evelyn Wever-Croes a enfatisa riba un pregunta particular cu a wordo haci na dje door di un hoben. Durante e siman di celebracion di Dia di Betico, coleganan di Gabinete y Prome Minister a bishita varios scol y otro organisacionnan. E meta tabata pa combersa cu e hobennan riba ken ta Betico, y kico tur nos pais a logra Danki na Dje.
Cada scol a prepara pa e bishitanan na un forma unico. Algun a trece tur alumno hunto, y canta e Himno y hisa nos Bandera. Un otro scol a prepara un presentacion pa asina mustra con hopi nan sa di Betico. “Nos a pasa momentonan bunita y tambe di emocion”, Prome Minister a expresa.
Docentenan a prepara e alumnonan cu e informacion di e bukinan y tawata notabel cu e muchanan tabata fascina cu e storianan di Betico. Nan a scucha cu atencion tur locual tabata tin di conta nan y nan tambe a haci pregunta. Ta di aprecia y di ta orguyoso di mira con nos maestro y maestranan ta inculca e legado di Betico den nos muchanan. “Mi ta sigur awor cu e historia real di Betico ta graba den nan curason”.
Durante su bishita a surgi diferente pregunta for di hobennan curioso pa conoce mas di Betico y e impacto cu e Libertador di nos pueblo tin ainda riba e bida como politico y mandatario di Prome Minister. “Si Betico tabata na bida awe, kico lo bo a bise?”, un hoben a puntra.
Prome Minsiter a considera e pregunta aki hopi profundo biniendo di un hoben asina jong. Sinembargo, un pregunta facil pa contesta, di curason.
“Si Betico tabata na bida, lo mi a bise DANKI. DANKI pa a lucha pa nos biba den un pais autonomo, cu nos propio Gobierno, nos propio Parlamento, den cual nos por tuma nos propio decisionnan. DANKI pa a demostra cu maske Aruba ta un isla chikito, si bo tin vision y determinacion, bo por logra bo meta. DANKI pa a inspira nos, y pa sigui inspira nos, den kere den e idealnan di nos pais y di kier hiba nos pais padilanti. DANKI pa a sacrifica su mes y su famia y a pone e interes di pueblo di Aruba, prome cu su interesnan personal of familiar.
Si mi lo por a bisa Betico algo, e lo ta DANKI, pasobra ta Danki na Dje awe nos por lanta nos yiunan den e dushi pais aki cu yama Aruba”, tawata e contesta di Prome Minister Evelyn Wever-Croes riba e pregunta haci.
Prome Minister a enfatisa cu p’e ta un honor di por ta guia nos pais awe pasobra esaki ta yen’e cu un sentimento profundo di orguyo, especialmente como sobrina y iha di Betico. “Orguyo di a gara e bandera, y sigui cu e lucha”.


text:
Aksidente di tráfiko
KOMUNIKADO DI PRENSA 024 / 2021
19 yanüari 2021
Aksidente di tráfiko
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 19 yanüari 2021 alrededor di 14.58’or, Sentral di Polis a risibí informashon di un
aksidente di tráfiko ku a tuma lugá riba Kaya Seru Grandi.
Mesora a dirigí un unidat na e sitio i na nan yegada nan a topa ku un hòmber drumí riba
kaya ku sla na kabes.
For di un investigashon ku polis a hasi na e sitio a resultá ku e hòmber tabata kore den su
vehíkulo riba Kaya Seru Grandi. Diripiente shofùr di e vehíkulo a pèrdè kontrol, bai dal
kontra di muraya di kurá di un kas i dor di e impakto aki e víktima a resultá riba kaya.
Ambulans a transportá e víktima den situashon di preokupashon pa sala di emergensia di
C.M.M..
Departamentu di Tráfiko ta kontinuá ku e investigashon.


text:
Pronóstiko di tempu pa Kòrsou i bisindario bálido te djasabra mainta 06:00 o.l., 17 di yüni 2017.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 17 di yüni 2017.
Kompilá: djabièrnè 16 di yüni 2017, 05:00 o.l. (09:00 UTC).
Tempu: Parsialmente nublá, de bes en kuando hopi nublá ku chèns pa un áwaseru leve i di durashon kòrtiku den oranan di awe mainta.
Temperatura máksimo lo alkansá 32 ºC i temperatura mínimo 27 ºC.
Solo ta sali 06:11 i ta baha 19:01 o.l.
Bientu: For di prinsipalmente direkshon ost i moderá te basta fuerte; forsa 4 te 5 (20 te 39 km/ora, 11 te 21 nudo). Espesialmente den dia, de bes en kuando te fuerte den ráfaga; forsa 6 (40 te 50 km/ora, 22 te 27 nudo).
Situashon general: Durante di oranan di mainta, nubianan lo oumentá temporalmente riba nos region. Esaki ta trese kuné e posibilidat pa un áwaseru leve i di durashon kòrtiku kai durante di e oranan ei. Despues tempu lo bira generalmente seku. Mas aleu, bientu lo oumentá un tiki mas den transkurso di mañan.
Kondishon di laman: Por lo general moderá ku altura di olanan entre 1 i 2 meter (3 pa 6 pia).
Sistemanan signifikante di wer tropikal: Ningun.
Fenómeno spesial: Ningun.
Pèrspektiva te djadumingu mainta: Por lo general parsialmente nublá ku chèns pa un òf mas áwaseru lokal den oranan di mainta.
Meteorólogo: Figueroa.
E próksimo boletin di tempu lo wòrdu publiká djabièrnè 11:00 o.l. (15:00 UTC).


text:
Karosa
Seri di Herensia Kultural
Karnaval: selebrashon di un fiesta popular. Mashá poko ta konosí tokante orígen di Karnaval na Kòrsou. Probablemente miembronan di élite europeo a trese karnaval Kòrsou na fin di siglo 19. Na 1872 a menshon’é pa promé biaha ofisialmente.
Kabai ku ta bula, muhé sunú, palasio moro. No tin un kos ku por hera den kreashon di karosa den karnaval di Kòrsou. “Tantu mas ‘kitsch’, mihó”, esei ta opinion di Fifi Rademaker, despues di trinta aña ku e tin ta diseñá, bati martin i zag pa e grupo di karnaval di Globo.
E kos a start na prinsipio di añanan setenta ku un ‘globo’ ku ta representá nos planeta mundu. Fifi: “Idea tabata ku e mester a lora, pero esei no a logra muchu bon. Nos a usa heru ku waya pa kouch’i galiña i rondó di esaki ‘papier-maché’. Pero esei no a keda pegá riba dje.” Despues e hóbennan hábil den e grupo a deskubrí ku e konstrukshon ta keda firme si plak papel di korant riba e waya promé. “Bo tabata usa gewon material optenibel aki mes.”, asina Carl van der Meulen trahadó di karosa ta bisa. “Bo tabata inventá ki ku ta.”
Kasi binti aña pasá fiesta di karnaval a yega di gòlpi na su fin ora ku na 1953 deiknan a kibra na Hulanda inundá e lugá. Promé ku esei, tur aña, òptògt di karnaval tabata pasa ku karosanan di Shell, trùknan pa e orkesta i chinesnan ku nan dragon bai bini den kayanan di Punda i Otrobanda. Kaba ta bai sigui fiesta den Club Chobolobo ku muzik di e klup ‘Conjunto Lírico Antilliano’. Orlando Cuales ta kòrda kon komo mucha di ocho aña e tabata sintá riba trùk di karga di e negoshi di muebel di su tata. “Tabatin hopi komèrsio den òptògt. Bo tabata tira regalito pa e hendenan riba kaya. Paki di sigaria por ehèmpel. Ta te na prinsipio di añanan setenta karnaval ta haña mas bida atrobe. Basta lihé trailernan ta bira un ‘esenario móbil’, un fundeshi plat riba wil.” “Nan ta abou i p’esei ta keda espasio pa sigui konstruí bai haltu”, asina Fifi ta splika. “Bon mirá, e diseño no por ta otro ku drumí, pasobra bo ta mará na un altura máksimo di kuater meter, un anchura di máksimamente 2,5 meter i un largura di aproksimadamente nuebe meter.” Nan tabata pensa e kosnan di mas estrambótiko, e hòmbernan ei di promé ora di ‘karnaval nobo’. Un tim sólido ku un diseñador, un tékniko i un mini- inventor’. E kreashonnan tabata un mas bunita ku otro, kada bes mas impreshonante. Pero esei no tabata e kos mas importante. “E mester tabata bon konstruí”, asina Carl ta mustra. “E trahenan, e karosa, tur kos mester a kuadra dushi asina ku otro.”
Un par di aña despues di e promé òptògt Globo ta introdusí ‘peaces’: ta karosanan no motorisá halá pa un persona. A kambia e waya pa kouch’i galiña tantu posibel pa erantenan di palu i plachi di foam. E obra ta bira mas refiná i ku mas detaye. Carl: “Na moda di papia bo por a traha eskultura ku e foam. Ku un hilu kayente di un bout di sòlder tabata kima saka forma, sin molèster di waya òf papel ku ta krem.” Eksperensia tékniko tabata surpasá tur barera. Fifi: “Nos tabata laga kos move. Por ehèmpel un payaso gigantesko drumí pechu ariba, su pianan doblá tabata rèk su nèk. Kaminda tabata muchu abou pa pasa e tabata trèk e nèk bèk lihé.” Otro ehèmpel: un gai di oro na tòp di un pagoda. Demasiado haltu pa e viadukto den Otrobanda. “Pero e tabata riba un fer. Na momentu ku el a dal su kabes, el a kai drumi”, Fifi ta splika. Pero naturalmente kos a yega di bai robes. Ku ‘Pegasus’, por ehèmpel. E kabai su alanan por a move, pero djis promé ku a transport’é, nan a kibra. Carl: “Pues Pegasus a bai Gran Marcha sin ala. Sí, de bes en kuando nos a pèrdè un invershon.” Dia di Tres Rei ta señal pa kuminsá traha karosa. “Semper nos tabatin falta di tempu”, Carl ta bisa. “A bira manera un kustumber.” Meskos traha siman i nochinan tras di otro. Drumi, bai traha i banda di seis or di atardi, riba dje atrobe ku amigunan di e grupo di karnaval. Fifi: “E último dos simannan promé ku òptògt nos tabata tuma fakansi. Pero semper tabatin un òf otro hende den e asosiashon ku tabata puntra si nos lo keda kla bèrdè. Kisas ta te e mainta ei mes, pero un par di ora promé ku Gran Marcha tur shimaruku tabata hechu atrobe.” Segun Carl ta opiná: “No ta eksistí hende ku tin dos man robes. Tur hende por hasi nan mes útil di sierto forma. Henter e grupo a siña las, bati martin i fèrf. Esun ta bon den midimentu, e otro sa zag.” “Algun hende ta den periodo di karnaval so bo ta mira nan, henter aña nada. Bo ta hasié pa bo plaser i mas nada.” I despues di a traha duru, despues di simannan di plaser, gezelligheid i tenshon e dia ta yega; e karosa ta kasi kla. Pero hasta e ora ei ainda kos por bai robes. Fifi: “Makaku tabata tema di e aña ei, e aspekto di makaku den hende. Riba e karosa tabatin un makaku gigantesko, nuebe meter largu, drumí riba barika. Su kabes so kaba tabata kuater meter haltu. E animal tabata di heru di betòn ku waya pa kouch’i galiña, foam suave i kubrí ku felpa. Djabièrnè ainda mester a las algu paden di e makaku. Un chispa a bula i tur kos a pega kandela.” Pero despues ku radio a pasa notisia di e ‘tragedia’ hendenan a kore bin yuda. Fifi: “Nan a bini ku wea di sòpi, leim i material. Den dos dia nos a traha e makaku atrobe. Djadumingu el a kore den karnaval.”
Portrèt:
Makakada, Grupo Globo.
“Makaku tabata tema di 1988, e aspekto di makaku den hende. Riba e karosa tabatin un makaku gigantesko, nuebe meter largu, traha di heru di betòn ku waya pa kouch’i galiña, foam suave i kubrí ku felpa.
Fuentenan
Juan Camelia (adaptashon di Ieteke Witteveen), ‘Hoe carnaval groeide tot een echt Curaçaos volksfeest’, den: Amigoe, 22 di yanüari 1994.
Kombersashon ku: Fifi Rademaker, Carl van der Meulen, Lila van der Meulen, Orlando Cuales i Benjamin ‘Shon Bènchi’ Wever.


text:
KRALENDIJK
STINAPA ta kolaborando ku kompanianan lokal pa suavisá e konsekuensia di trabounan di mantenshon na wafnan komersial. Den e lunanan benidero, STINAPA i boluntarionan .ta traha huntu pa transplantá spòns na e diferente wafnan. E meta ta pa kita spòns ku ta krese na e pilánan den e área kaminda konstrukshon ta tumando lugá, 1 meter bou di superfisie di laman i hiba nan na un área liber di konstrukshon, mas o ménos dos meter òf mas hundu. Ta hasi esaki pa salbaguardiá e bunitesa i biodiversidat di e sitio aki tanten ku mantenshon nesesario ta tuma lugá. Spòns ta e kos mas prinsipal ku ta krese na e pilá- nan i por krese i pega su mes bèk. Pa e motibu ei e enfoké di transplantashon ta riba e spònsnan.
E proyekto di transplantá spòns a kuminsá algun siman pasá kaminda e biólogonan di STINAPA a duna treinen i a hasi presentashon tokante di transplantashon di spòns. Durante di e promé transplantashon tabatin 21 sambuyadó ku a transplantá 26 spòns. Mayoria di nan tabata boluntario bou di supervishon di STINAPA. Hopi di e spònsnan ku tabata kore peliger awor ta mará ku liña di piska na un sitio nobo i ta spera ku dentro di dos luna nan lo pega na e pilánan. Despues un tim di sambuyadó lo bishitá tur e sitionan pa kita e liñanan di piska. Por fabor tene na kuenta si mira hende kitando spòns ku hanskun bistí, ku esaki ta tumando lugá ku pèrmit i bou di supervishon di STINAPA. A skèdjùl seshonnan semanalmente i boluntarionan ta bon bini. Esnan interesá pa partisipá por mail nature@stinapa.org pa registrá.


text:
Klínika Capriles
Kiko por ta pasando?
- Introdukshon
- ADHD
- Aktonan kompulsivo
- Autisme
- Bipolaire stoornis
- Demensia
- Depreshon
- Fobia
- Kehonan físiko ineksplikabel
- Personalidat
- Problema di komementu
- Sikósis
Introdukshon
Aki bo ta haña informashon tokante kehonan mental. No enfoká muchu largu riba esakinan. Tuma kontakto ku nos, pa huntu nos wak Kiko ta pasando. Papia di e situashon ta yuda.
ADHD
Bo no por sinta ketu i kontínuamente bo atenshon ta kita?
Bo no ta kaba tareanan i hopi bia bo ta tuma desishon sin para ketu na e konsekuensianan? Mucha, hóben i adulto ku ADHD (attention deficit hyperactivity disorder) òf ADD (attention deficit disorder) tin hòpi molèster di esaki. Hopi bia ya promé ku e di dos aña di bida ya ta bira kla ku tin algu.
Síntoma
Síntomanan hopi frekuente ta:
- ta ser destraí lihé
- no por sinta ketu, frifri, move konstantemente
- papia bai gol
- ta okupá ku hopi kos pareu pero no kaba nada
- komportashon impulsivo: hasi kos sin para ketu na e konsekuensianan
ADHD òf ADD tin bia ta difísil pa determiná, pasó no ta tur hende tin semper tur síntoma. Esaki por sòru ku tin hende pa hopi tempu no sa di unda nan problemanan ta sali.
Kiko nos por hasi pa bo?
AD(H)D tin impakto riba henter bo bida. Si bo tin’é, hopi bia bo ta haña difísil pa plania i organisá bo bida diario. Esei tin konsekuensianan grandi pa prestashonnan eskolar i laboral i pa kontaktonan ku otro hende. Pa famia òf amistatnan por ta trabahoso pa anda ku un hende ku tin AD(H)D.
P’esei nos ta ofres yudansa dirig riba kliente i famia i amistatnan. Nos no por kura AD(H)D, pero sí nos por yuda hasi mas fásil pa biba kuné. E tratamentu i guia nos ta ahustá na e índole i seriedat di bo kehonan.
Aktonan kompulsivo
Ta molestiá bo si bo no hasi sierto aktonan?
Kompulsivamente laba bo man pa miedu di kontagio. Kontinuamente kontrolá si gas ta será. Bo ke stòp, pero bo no por stòp di hasié. Mayoria bia hende ta purba na evitá algu ku nan tin miedu di dje ku nan aktonan. Tin bia e aktuamentu kompulsivo por dominá henter bida.
Síntoma
Aktonan kompulsivo por ekspresá nan mes di diferente manera.
Síntomanan hopi frekuente ta:
- pensamentunan menasante òf angustioso ku ta keda bin bèk
- sinti bo obligá na keda ripití mes un aktonan
- un tenshon, angustia i intrankilidat insistente si bo no hasi e aktonan
- perpetrá ritualnan pa deshasí di e pensamentunan angustioso
Kiko nos por hasi pa bo?
Pensamentunan kompulsivo i aktonan kompulsivo mayoria bia no ta pasa di nan mes. Klínika Capriles por yuda bo den redusí òf solushoná esaki. Nos tin vários tratamentu probá i ta ahustá e enfoke riba e índole i seriedat di bo kehonan.
Autisme
Vind je contact leggen moeilijk?
Iemand met autisme vindt het vaak lastig om contact te leggen. Een ander is weer overgevoelig voor geluiden, geuren of andere prikkels. Autisme is er in soorten en maten.
Kenmerken
Autisme kan zich op verschillende manieren uiten. Veelvoorkomende kenmerken zijn:
- geen oogcontact maken
- moeite hebben met veranderingen, behoefte aan regelmaat en structuur
- dwangmatig herhalen van bewegingen in een vast patroon
- lastig verplaatsen in de emoties van anderen
- focus op details
Wat kunnen we voor je doen?
Als je autisme hebt, ervaar je vaak problemen in het dagelijks functioneren. Je kunt te maken krijgen met relatieproblemen of psychische klachten zoals een depressie of angsten. Ook voor ouders, familie en vrienden kan het zwaar zijn om te leven met iemand met autisme. Klínika Capriles biedt verschillende vormen van hulp, gericht op cliënten én familie en vrienden. We kunnen helpen om makkelijker te leven met autisme. De behandeling en begeleiding stemmen we af op de aard en de ernst van de klachten.
Bipolaire stoornis
Ken je hoge toppen en diepe dalen?
Hét kenmerk van een bipolaire stoornis (ook bekend als: manische depressie) zijn de twee polen. In een manische periode kan je bijvoorbeeld een tijdlang extreem vrolijk zijn. In een depressie overheerst een somber gevoel. Iemand die aan een bipolaire stoornis lijdt, kan zichzelf of de omgeving in gevaar brengen.
Kenmerken
Een bipolaire stoornis kan zich op verschillende manieren uiten. Veelvoorkomende kenmerken zijn:
Kenmerken manie
- extreem uitgelaten of vrolijke stemming
- snel geïrriteerd of boos zijn
- ruzie maken
- opgewonden, niet stil kunnen zitten
- veel praten, bellen, sms’en
- gedachten schieten alle kanten op
- het gevoel hebben dat je de hele wereld aankunt
- seksueel ontremd zijn
- roekeloos gedrag
- wanen of hallucinaties
Kenmerken depressie
- neerslachtige stemming
- lusteloos gevoel
- minder of geen zin in werk, hobby’s of contacten met anderen
- snel geïrriteerd of boos zijn
- moe of uitgeput gevoel
- geen emoties voelen
- denken aan de dood
- meer of juist slechter slapen
- meer of juist minder eten
- weinig of geen zin in seks
- Wat kunnen we voor je doen?
Een bipolaire stoornis is in veel gevallen goed te behandelen. Na behandeling kun je de stemmingswisselingen vaak beter beheersen of ervaar je de pieken en dalen minder extreem. Klínika Capriles kan je helpen. We stemmen de behandeling af op de aard en de ernst van je klachten. Voor familie en vrienden kan het lastig zijn om samen te leven met iemand die lijdt aan een bipolaire stoornis. Daarom bieden we ook hen ondersteuning.
Demensia
Bo memoria ta laga bo regularmente na kaya?
Demensia ta un nòmber kolektivo pa mas ku 50 malesa. Tiponan hopi frekuente ta Alzheimer i demensia vaskular. Hopi bia e problemanan ku memoria ta notabel promé. Despues ta surgi problema ku pensamentu i idioma i e karákter i komportashon ta kambia. Un hende ku ta demntá, poko poko ta pèrdè rienda riba su bida.
Síntoma
Demensia por manifestá su mes na diferente manera.
Síntomanan hopi frekuente ta:
- lubidá
- problema ku kosnan di tur dia
- kibukashon den tempu i lugá
- problema ku idioma
- pèrdèmentu di kos
- hala patras for di aktividatnan sosial
- kambionan den komportashon i karákter
- intrankilidat
- problema ku bista
Kiko nos por hasi pa bo?
Den hopi kaso e dòkter di kas òf hospital por duna hendenan ku demensia bon guia. Si e demensia ta kana man den man ku komportashon trabahoso òf si ta difísil yega na un bon diagnósis, nos por yuda bo. Nos ta ahustá e tratamentu i guia na e índole i seriedat di bo kehonan.
Klínika Capriles ta traha den estrecho koperashon ku hendenan rondó di e persona konserní, por ehèmpel un pareha òf ‘mantelzorger’.
Pa famia i amistatnan por ta difísil pa biba ku un hende ku ta dementando. P’esei nos ta brinda nan tambe sosten.
Depreshon
Bo tin hopi bia sintimentunan depresivo òf desanimá?
Un hende ku depreshon ta sinti su mes pa algun tempu tristu, desanimá i sin grasia. Nada no ta parse bale la pena i e energia pa hasi algu no t’ei. Pa motibu di e kehonan akí e hende ta funshoná ménos bon na trabou, skol òf kas. Un depreshon por surgi na tur edat.
Síntoma
Un depreshon por ekspresá su mes di diferente manera.
Síntomanan hopi frekuenta ta:
- un sintimentu tristu i bashí ku ta dominá pa basta tempu
- falta di interses òf plaser den kosnan
- mas ò hustamente ménos apetit
- problema ku drumimentu
- sintimentu di kulpabilidat, ansha òf preokupashon
Kiko nos por hasi pa bo?
Mundialmente, mas ku 264 mion hende di tur edat ta haña nan mes konforntá ku depreshon. E impakto riba e ambiente direkto hopi bia ta grandi. Klínika Capriles tin tratamentunan efektivo pa kombatí depreshon i prevení e riesgo di ripitishon. Nos ta ahustá nos formanan di tratamentu na e seriedat di e depreshon i bo historia.
Pa famia i amistatnan por ta difísil pa biba ku un hende ku tin depreshon. P’esei nos ta brinda nan tambe sosten.
Fobia
Bo tin miedunan ku ta stroba bo den bo bida diario ta molestiá bo?
Un hende ku ta lucha ku un fobia ta sinti su mes hopi angustiá òf desagradabel den situashonnan spesífiko. Por ehèmpel den espasionan chikitu. E ansha por lanta dor di algu spesífiko òf dor di diferente kos. E tendensia ta grandi pa evitá e situashonnan ei. Un riesgo ta e or’ei ku e fobia ta stroba bo bida diario.
Síntoma
- un miedu eksagerá pa un situashon, un animal i/òf fenómeno spesífiko
- reakshonnan manera soda, birament’i kabes, benout òf un ritmo di kurason aselerá
- pèrdè kòntròl
- evitá situashonnan ku ta kousa ansha òf pániko
Kiko nos por hasi pa bo?
Un fobia hopi bia ta kousa problema den funshonamentu diario. Asina por ta ku un hende ta bira desolá dor ku e no ta dùrf sali kas. Kual ta hiba na un estudio ku no ta wòrdu kabá òf ku trabou ta kousa yen strès. Un fobia ademas ta duna un riesgo mas grandi pa depreshon òf adikshon. Den hopi kas un fobia ta bon tratabel. Despues di tratamentu e hende tin ménos molèster di ansha i por dil mihó ku situashonnan difikultoso. Klínika Capriles ta brinda diferente forma di yudansa. Nos ta ahustá e tratamentu na e índole i e seriedat de e kehonan.
Kehonan físiko ineksplikabel
Bo tin doló ineksplikabel ku ta stroba bo bida diario?
Kehonan físiko ineksplikabel ta kehonan duradero pa kual dòkter di kas òf spesialista no tin un splikashon. No ta trata makakeria òf idea, pero doló real ku por seriamente stroba bo keasernan diario.
Síntoma
Kehonan físiko ineksplikabel hopi frekuente ta:
- doló di kabes króniko
- birament’i kabes
- kehonan di barika, stoma i tripa
- kansansio króniko
- kaimentu di funshonnan físiko
Kiko nos por hasi pa bo?
E tratamentu di kehonan físiko ineksplikabel ta yuda pa bo dil di otro manera ku e inkomodidat. Hopi bia e or’ei e konsekuensianan ta mas fásil pa wanta i bo por partisipá atrobe na bida diario. Klínika Capriles por yuda bo. Nos ta ahustá e tratamentu na e índole i e seriedat di bo kehonan i ta ofresé yudansa na famia i amistatnan tambe.
Personalidat
Kada bes bo ta keda dal den mésun problemanan òf hende fèrfelu?
Kada hende ta úniko den kon e ta komportá su mes. E loke ta úniko ei, ta determiná un hende su personalidat. Tin bia sierto karakterístika ta asina dominante ku nan ta stroba. Den situashonnan asina bo ta ripará por ehèmpel ku kada bes di nobo bo ta dal den mésun problemanan. Esei tin influensia riba bo trabou, skol i kontaktonan sosial.
Síntoma
Si ta eksperensiá sierto toke di personalidat komo molestoso, nan ta para den kaminda di e funshonamentu.
Síntomanan hopi frekuenta ta:
- konflikto ku otro hende ku ta keda bin bèk
- sintimentunan ekstremo i kambio di bèis
- reakshoná lihé, impulsivo i tin bia agresivo
- kada bes ke ta den e sentro di atenshon
- difikultat pa dil ku krítika
- sakrifiká bo mes i hasi loke otronan ke sin ekpresá bo mes deseonan
- hala tene na otronan, no dùrf skohe bo mes
Kiko nos por hasi pa bo?
Klínika Capriles no por kambia un hende su personalidat. Sí nos por yuda baha e kehonan, por ehèmpel dor di duna bista riba bo propio komportashon i e efekto di esaki riba otronan. Klínika Capriles ta yuda bo gustosamente. Nos ta ahustá e tratamentu na e índole i e seriedat di bo kehonan i ta ofresé yudansa na famia i amistatnan tambe.
Problema di komementu
Semper bo ta kome ekstremamente hopi òf ekstremamente tiki?
Bo patroonchinan di bida por peligrá bo salú. Hende ku ta lucha ku esaki, hopi bia tin un imágen di korpa irealístiko. Den spil nan ta mira por ehèmpel un hende gorda, turesten otro hende ta hañ nan normal òf flaku.
Síntoma
Un problema di komementu po ekspresá su mes na diferente manera.
Síntomanan hopi frekuenta ta:
- un imágen irealístiko di e propio kurpa
- kome ektremamente tiki òf hopi, atake di komementu
- kompensá atakenan di komme ku arohamentu òf laksante
- move òf hasi deporte eksageradamente pa mantené peso
- no tin kòntròl riba kiko i kuantu bo ta kome
Kiko nos por hasi pa bo?
Un problema di komementu hopi bia ta kondusí na tenshon, bèrgwensa òf depreshon. No ta simpel pa sali afo riba bo mes. Klínika Capriles ta yuda pa haña kòntròl bèk riba kíko i kuantu bo ta kome. Nos ta ofresé diferente forma di yudansa i ta ahustá e tratamentu na e índole i seriedat di bo kehonan.
Sikósis
Bo ta mira òf tende kos ku otro hende no ta eksperensiá?
Un hende ku ta pasa den un sikósis tin persepshonnan ku en realidat no t’ei. Asina un hende por tende stèm. Den su persepshon nan t’ei di bèrdat, pero otro hende no ta tende nan. Un sikósis por forma peliger dor di komportashon iresponsabel, agreshon i deskuido di bo mes.
Síntoma
Un sikósis por manifestá na diferente manera.
Síntomanan hopi frekuenta ta:
- konfushon, no por pensa i papia mas di forma ordená
- ilushon: ideanan robes tokante un sierto situashon
- alusinashon: mira, hole, sinti, tende òf pruf kos ku en realidat no t’ei
- intrushon: pensamentunan ekstrabagante
- tende stèm
Kiko nos por hasi pa bo?
Nos por yuda bo rekuperá di un sikósis. Klínika Capriles ta ahustá e tratamentu na e índole i e seriedat di bo kehonan i ta ofresé yudansa na famia i amistatnan tambe.


text:
NOS GRANDINAN CONTENTO DI A RICIBI E VACUNA Y SATISFECHO CU SERVICIO.
Dialuna mainta tempran, hunto cu Minister di Salubridad, Dangui Oduber, Prome Minister Evelyn Wever-Croes tawata na Teresita Center na San Nicolas y Centro Libertador Betico Croes (Sporthall) na Santa Cruz, en conexion cu e prome vacunacionden cuadro di e vacunacion masal. Esaki ta e comienso di vacunacion pa e grupo di 60 aña bay ariba cu ta hopi importante den e cuadro di combatimento di e crisis di Corona.
Desde siman pasa diamars despues cu e vacunanan a yega, e promenan pa haya vacuna ta esnan cu ta trahaden cuido pa asina nos profesionalnan ta sigura pa nan por sigui eherce nan trabou. E grupo di 60 añabay ariba, Prome Minister a enfatisa, sigur ta e grupocu realmente cu mas mester di wordo proteha.
“Pa kico mi ta bisa esey? E edad averahe di esnan cu ta wordo tuma na hospital pa cuido ora nan hayaCovid, ta 63 aña. Esey kiermeen cu esnan den e categroria di edad aki ta esnan cu Covid ta dal mas duro ya cu nan tin cu bay hospital pa haya cuido. P’esey nos kier proteha e grupo aki pa evita cu Covidta afecta nan asina tanto y evita cu nan mester bay hospital”.
Tambe e datonan di e caso di esnan cu a fayece, ta indica cu e cantidad di personanan cu tabata un malesa of otro aparte di Covid, esnan cu tabata tin problema di curason ta esnan mas grandi cu a fayecesigui pa esnan cu tin problema di riñon, esnan cu ta sufri di presion, esnan obeso, y di diabetes. P’esey e grupo aki ta wordo considera esnan vulnerable, esnancu ta riba 60 aña y esan cu tin e condicionan aki.
“P’esey awe ta un dia hopi importante, pasobra desde13 di maart, 2020 cu Covid a bati na nos porta, nostabata kier a evita cu Covid ta haci hendenan hopimalo y evita cu nan ta fayece. Awe 11 luna despuesnos ta asina leu. E vacuna no ta protehe bo di no hañaCovid nunca mas pero e ta proteha bo si di no birahopi malo di dje.
Awe ta un dia hopi importante den full e bataya cu nos tin 11 luna ta hibando, y e ta e prome paso real pa nos cuminsa construi nos pais. Pasobra unabes nos tin e grupo vulnerabel protehi, nos por cuminsaflexibilisa nos medidanan y asina reconstrui nospais”, Prome Minister a expresa.
Covid a dal Aruba hopi duro. Un di cada 5 ciudadanodi nos pais ta depende di pakete di cuminda. Na 2020, 11,650 persona a haci uzo di FASE cu tabata e asistencia financiero pa esnan cu a perde trabou. Aworaki tin un cantidad di 20 mil persona cu nan trabou ta depende di loonsubsidie pa aisna nan hayanan salario pasobra si no ta pa esaki nan tambe lo a perde trabou. E urgencia pa recupera nos forsaeconomico ta enorme. Y cu e vacunacion aki, Aruba ta pone e prome paso pa e recuperacion di noseconomia.
“Mi ta haci un apelacion riba henter comunidad, porfabor registra! Bo por haci esaki via e app di DVG of bay cualkier MFA y nan ta yuda bo registra eynan. E ta importante pa registra pa asina bo ta den e sistema. Pa esnan cu ta riba 60 aña y of tin cualkiercondicion cu a menciona prome, porfabor registra pawordo vacuna lo mas pronto posibel. Si bo tin dudabo por consulta cu bo dokter di cas y laga e consehabo si ta prudente pa bo tuma e vacuna of no. Na tur e yiunan, ban yuda nos grandinan y tur esnan den grupo vulnerabel pa nan por registra y bin na remarkepa tuma e vacuna.
Nos ta haci esaki pasobra nos kier reconstrui nos paisbek, nos kier nos Aruba bek manera e tabata antes prome cu Covid, pasobra nos ta stima nos mes nosfamia y Aruba”, Prome Minister a enfatisa.
Si por enfatisa cu esnan cu tawata presente tanto naSan Nicolas y Santa cruz tawata hopi satisfecho y contento cu e vacuna y e servicio di DVG. E procesoa bay full digitalisa y e fluho a cana hopi bon. Esaki por conduci cu mas hende por wordo vacuna pa dia.


text:
Minister Xiomara Maduro:
Minister Xiomara Maduro ta felicita comunidad Filipino pa e celebracion di 123 aña di Independencia di Filipinas
ORANJESTAD - Diasabra Minister Maduro di Cultura tabata presente na Wilhelminapark pa felicita e comunidad Filipino residencia na Aruba cu e celebracion di e 123 aña di Independencia di Filipinas. Bou di auspicio di Consul General di Filipinas sra Amy Henriquez Mendes, tur presente por a disfruta di un bunita conmemoracion y celebracion di e fecha importante aki pa Filipinonan residencia na Aruba. Minister Maduro ta felicita tur Filipino y ta gradici nan pa nan aporte valioso na desaroyo di Aruba specialmente den sectornan di cuido, turismo y guia spiritual. Masha danki pa stima Aruba y haci di nos Pais boso hogar.


text:
Mescos cu grupo klesch henter e manera cu benta y negosacion a bay Refeneria di Korsou RDK ta bay haci mes un cos via arbitrahe internacional. Segun director di refeneria di Korsou Marcelino ‘’Chonky ‘’ de Lannoy dia 20 di augustus a ricibi un invitacion di klesch pa ban sera e cuenta na arbitrahe.
E ora ey ya caba sa cu tur contract tin un clausula cu ne cu ta indica cu si tin disputa con por regla esey. Pa loke ta trata e parti di sales cu e firma cu klesch tabatatin un clausula cu di partidonan kier haña un arbitro dicta riba un di e puntonan di diputa e ora ey por bay arbitrahe na international chamber of commers.
Dia 20 di augustus ultimo klesch a indica cu e ta bay pidi un arbitro pa e por duna un opinion pa loke ta trata , si ta posibel si e por verhaal serca refeneria di Korsou e gastonan cu lo e a cubri cu e contract.
Segun director di RDK entretanto Refeneria di Korsou tambe a indica mescos na e arbitro, ningun Partido ainda no a menciona montantenan y awo lo bay wak kico ta loke e arbitro ta bay bisa, cu ta e peticion di ambos Partido. Awo mester warda pa wak kico ta e resultado di esaki.
Sinembargo director di Refeneria na Korsou ta duna di conoce cu loke cu e ta spera ta cu lo manda cada Partido pa bin sinta na mesa y papia hunto. Refeneria di Korsou tin hopi miyones caba hinca den e Proyecto y RDK tabatatin e speransa cu klesch lo a cumpli, pero sinembargo esey no a sosode pues. RDK di su banda tambe tin un storia hopi grandi si e veredicto sigui cu e arbitro. Dutchcaribbeantv conhuntamente cu eanews ta conectabo cu Caribe


text:
Parlamentario Setty Christiaans-Yarzagaray:
Cantidad di persona cu derecho di voto (electorado) despues di un “opschoning” di registro di Censo y recomendacion pa votaciondigital den futuro
Comparando e cantidad di personanan cu derecho di voto eleccion 2021 cu 2017, por tuma nota cu e cantidad di e aña aki ta 466 menos cu na 2017. Normal ta asina cu cantidad di personanan cu derecho di voto ta subi cada 4 aña. Por ehempel na 2017 tawata tin 3,991 mas persona cu derecho di voto cu na 2013.
Censo a haci un limpieza di su registro
Cada tanto aña ta necesario pa departamento di Censo haci un ronda di opschoning di su registro. Esaki ta necesario mirando cu Censo ta raporta e grandura di e poblacion di Aruba periodicamente. Pero tambe principalmente, mirando cu tur hende cu ta registra na Censo, tin derecho riba aseguro medico via AZV. E tarea di opschoning di registro aki sigur a aporta na reduccion di gastonan medico door di esnan cu no tin derecho riba aseguro medico na Aruba, segunParlamentario Setty Christiaans-Yarzagaray.
Datonan di e ultimo 3 eleccionnan
Mientras na aña 2013 tawata tin 66,758 persona cu derecho di voto, na 2017 esaki tawata 70,749 y na 2021 esaki tawata70,283 persona. Entre e 3 añanan aki esnan cu no ta ehercenan derecho di voto ta fluctua entre 15 y 16% di e poblacionvotador. Na 2013, un cantidad di 58,350 persona a vota mientras cu na 2017 esaki tawata 58,652 y na 2021 58,610 persona a haci uzo di su derecho di voto. Por tuma nota tambe cu na 2013 tawata tin 59 urna, na 2017 tawata tin 62 y na 2021 e cantidad di urnanan a wordo amplia na 70.
Cantidad di votonan invalido
Por nota cu cada biaha durante e ultimo eleccionnan taregistra un cantidad di voto invalido. Na aña 2013 a registra 556 voto invalido mientras esaki tawata 751 na 2017 y na 2021 a registra 890 voto invalido. E resultadonan aki tamantene nan mes rond di 1% di e poblacion votador.
Consehabel pa bay den direccion di votamento digitalisa
Parlamento a ricibi splicacion di e proceso electoral cu e pensamento pa bay den direccion di un test digital e eleccionaki haciendo uzo di scanners. Pa motibo politico esaki no a bay door momento cu partido AVP a protesta. Pa nan si contamanual ta fout y si conta digital tambe ta fout. Ta kico ta bon pa nan anto?
Por constrata, manera ta e caso den pasado caba, cu undahende ta involvi fout por wordo haci. Tanto door di votador como esun cu ta traha na urna. Siendo si haci uzo di scannerscu por programa kico pa lesa, tin hopi menos chens pa foutsosode, mirando cu e scanner ta lesa consecuente na tur urna, e scanner su wowo no tin color politico y un scanner no tinemocion. Den e era di tecnologia y digitalisacion cu nos tabibando aden, ta mas cu logico y comprendibel cu mester cuminsa sondea pa metodo y prepara un pueblo pa un posibeleleccion digital. Cosnan importante manera transaccion di tur nos placa ta sosode digitalmente online. Nos ta uza Facebook diariamente, sin pensa cuanto informacion ta wordo colecta di nos digitalmente tur momento. Pues no por comprende diconno por confia pa votacion tambe tuma lugar den forma digital. Ademas cu esaki ta yuda agilisa e proceso y por resulta masefectivo.
Otro aspectonan pa tene cuenta durante eleccion
Por nota cu hopi atencion ta wordo poni riba kico por a bayfout durante un eleccion sin pensa riba posibel solucion. Si tuma nota cu ya pa añanan e cantidad di votonan ta invalido, di experiencia observando resultadonan na urna por bisa cumas atencion mester wordo poni riba instrui votadornan riba con pa yena su voto riba e formulario. Sin conta otro aspectonan cu ta traha riba e hende, manera para den solo parato largo of hasta cu no tin bon facilidad pa nos hendenangrandi of hendenan cu limitacion. Tur esaki tambe ta trahariba pueblo votador cu na final tin su efecto riba resultado di eleccion.


text:
Durante conferencia di prensa CEO di Oficina di Turismo Ronella Croes a duna di conoce di ta sumamente contento cu nos comunidad a duna oido na e campaña pa vacuna, y cu e total di 65% di nos populacion vacuna awor ta dunando su fruto.
Combina cu e grado di vacunacion cu a tuma luga ultimo tempo den diferente mercado, esaki ta pushando nos recuperacion turistico y economico, principalmente for di Merca. Esaki ta duna indicacion di cu Aruba por ta moviendo di e grado di recuperacion ‘cautelosamente optimista’ pa esun ‘optimista’ pa 2021.
Otro factornan tambe ta pushando nos recuperacion, incluyendo Aruba su mercadeo fuerte. Tambe e sentido di siguridad cu e bishitante ta sinti ora nan bishita nos destinacion. Ademas, e hecho cu algun mercado ta cera ainda of no ta atractivo pa bishita door di un maneho no adecua pa loke ta trata e virus Covid-19. Tur e factornan aki ta brindando Aruba un grado di recuperacion acelera.
Como resultado di esaki, pa luna di mei Aruba a ricibi un total di 70,683 bishitante cu ta 20% turista mas di loke Aruba a ricibi na april 2021.
Aki por deduci cu for di maart 2021 te cu mei 2021 Aruba su turismo a sigui crece na un manera consistente, unda tur luna a mustra un crecemento fuerte (di “double digit”).
E grado di recuperacion di mei ta di 80% compara cu mei 2019 – cual tabata e ultimo mei ‘normal’ unda turistanan por a biaha sin restriccion ya cu na mei 2020, Aruba tabata cera pa turismo.
Algo remarcabel ta e hecho cu e cantidad di bishitantenan cu Aruba a ricibi procedente for di Merca na luna di mei, ta yega casi 100% di locual Aruba a ricibi for di Merca na mei 2019.
Pa juni Aruba ta spera un total rond di 74.500 bishitante y cu esey Aruba lo por ta cerando e prome mita di aña 2021 cu un grado di recuperacion di 55% compara cu e prome mita di aña 2019.
E grado di recuperacion di e di dos kwartaal di 2021 ta proyecta pa ta 72% compara cu e di dos kwartaal di 2019. Y esaki lo ta un crecemento di 81% compara cu e prome kwartaal di 2021. Pues un recuperacion fuerte!
Cu e resultadonan aki ta proyecta y expectativa actual pa e segundo mita di 2021, ta proyecta un grado di recuperacion total di 68% pa e aña completo compara cu locual nos a ricibi na 2019. Asina nos lo ta pues moviendo for di e scenario memey cu nos ta yama esun di ‘cautelosamente optimista’ pa esun ‘optimista’. E ultimo aki ta basa riba un tasa di recuperacion di minimo 60% compara cu 2019. Esaki ta indica cu e recuperacion pa loke ta trata bishitantenan pa nos destinacion ta riba un bon caminda y cu kisas den 2022 of 2023 lo por yega bek na e cifra cu nos a mira na 2019.
Esaki lo ta un recuperacion relativamente rapido for di e crisis inmenso aki.
Hecho tambe cu Aruba ta adelanta den recuperacion turistico compara cu otro destinacionnan den Caribe.


text:
Minister Xiomara Maduro ta informa:
E 'leenovereenkomst' pa 209 miyon florin a keda firma pa Gobierno por cumpli cu su obligacion financiero te cu december 2020
ORANJESTAD - Na mesun momento cu Minister President Evelyn Wever-Croes a firma e acuerdo politico na Hulanda, na Aruba Minister di Finansa a firma e 'leenovereenkomst' pa e fiansa di 'derde tranche' di 209 miyon florin pa Aruba. Cu e fiansa aki Gobierno por cumpli cu e obligacion financiero te cu december 2020. Di e manera aki por tin e trankilidad cu Gobierno tin suficiente fondo pa por paga, entre otro, FASE, bijstand, comercio y ademas por sigui yuda comercio cu Subsidio di Salario. Desde inicio di e crisis Aruba a bin ta hayando sosten di likides den forma di fiansa for di Hulanda. E promer dos 'tranche' a bay sin mucho condicion, pero pa haya e di tercer 'tranche' si Hulanda a pone condicionnan mas pisa cu a hiba na un negosacion di varios luna. Den e periodo aki Gobierno a percura pa hiba un maneho financiero hopi prudente den cual a percura pa tur locual ta yudansa na Pueblo y comercio keda intacto. Na dado momento tambe mester a recuri na e mercado local pa por a haya e fondonan necesario pa por a cumpli cu e obligacionnan financiero. Aunke e no tabata algo den e planes financiero di Gobierno pa aña 2020, Minister di Finansa a haci uso di e espacio cu ley ta brind'e pa asina por a sigura cu nos Pais no keda mas perhudica na man di e crisis aki. Minister Xiomara Maduro ta spera cu awor cu a yega na acuerdo cu Hulanda, e trankilidad por bin bek den comunidad. E invitacion ta pa nos tur traha hunto pa asina por saca nos Pais dilanti, ya cu Aruba ta di nos tur.


text:
KRALENDIJK – Direktora di Skol Amplio Papa Cornes Patrisia Angela, a papia ku Radio Live 99.9 FM i a menshoná ku djaluna 11 di mei skol ta kontinuá parsialmente i si tur kos kana bon, 18 di mei skol ta sigui pa tur mucha pareu. Esaki ta debí na e trabounan di drechamentu di kaya den e área di skol. “Kaya Leiden, e kaya prinsipal ku ta bai na e skol, ta keda será pa un temporada. Esaki ta e kaya ku ta yega e skol via kaya Amsterdam. E kaya ta keda será i mas ku 500 hende mester bai e skol. Tur tin ku pasa di otro kaminda pa yega e skol. Solamente un kaya tin aktualmente pa por bai na e skol.
Pues pa evitá aglomerashon a opta pa dividí e klasnan ku ta kuminsá. A implementá un asina yamá plan ‘B’, ku ta sigui di e forma aki. No ta tur mucha ta kuminsá skol djaluna awor. A parti e alumnonan den grupo ‘C’ i ‘D’ i muchanan ku ta ruman ta bin skol riba e mes un dia. A manda karta pa informá mayor na kas. Pues nos a hasi diferente kos pa skol kuminsá djaluna 11 di mei den un forma modifiká debí na e situashon di kaya. Personal di DRO i BWM a bin ku e opshon pa traha un kaya nobo pa krea mas espasio di trafikashon. Nan a kuminsá ku e trabou pa habri un kaya adishonal temporal. Dia skol kuminsá otro siman, nos ta ahustá e plan pa kuminsá ku tur mucha dia 18 di mei. Diferente mayor a bai DRO pa splika tokante e problema, esta ku e situashon di kaya no ta stabil. Por komprondé ku debí ku a sera aeropuerto, a pone ku trabou a stanka pa loke ta drechamentu di kayanan den e área di skol. Diferente hende mester a bin for di eksterior pa traha, sinembargo no por a yega Boneiru,”e direktora di skol a menshoná.
El a finalisá bisando: ” Debi na e situashon di Covid-19 ku ta keda unu di atenshon, mayor lo no por aserka un yùfrou di skol. E mester komuniká ku e yùfrou pa medio di telefon pa traha un sita. Un súplika ta bai pa mayornan, tene pasenshi i kore poko poko i responsabel den e área di skol pa evitá kualke suseso innesesariamente,” direktora di skol yùfrou Patrisia a menshoná.


text:
Den un estudio realisa na Merca a conclui cu e hendenan cu no ta drumi por lo menos shete ora den un periodo di 24 ora, ta mas probabel cu nan ta reporta 10 condicion di salud, cu ta inclui ataca di curason, enfermedad coronario, stroke, asma, enfermedad pulmonar obstructivo cronico (COPD), cancer, artritis, depresion, enfermedad di riñon y diabetis. The National Institutes of Health (NIH) a informa cu entre 50 y 70 miyon mericano ta sufri di trastorno di soño, incluyendo sleep apnea, y 1 di cada 3 adulto no ta drumi e cantidad recomenda di soño necesario pa proteha nan salud.
Drumi no ta un luho, e ta un necesidad asina vital manera e aire cu nos ta respira y e alimentonan cu nos ta come. Segun NIH, soño ta importante pa salud di e cerebro, incluyendo e funcion di siñamento, como tambe e curacion y reparacion di nos curason y e adernan. Soño tambe ta regula e hormonanan cu ta laga nos sinti hamber y yen, p’esey ora nos ta falta di soño nos ta sinti mas hamber cu normal. Ademas, soño ta afecta e forma con nos curpa ta responde na insulina hormonal, cu ta controla nos sucu den sanger. Teniendo deficiencia di soño ta conduci na e nivelnan mas halto di glucosa den sanger den e curpa, loke por aumenta e riesgo di diabetis. Y no lubida nos sistema inmunologico. No drumi di 7 pa 8 ora anochi por debilita nos defensa y ta pone cu nos ta bira malo. Den un siguiente post lo elabora: CON E ALIMENTONAN TA AFECTA NOS SOÑO!


text:
ORANJESTAD, Aruba – Mas di 3500 persona a participa na un Facebook quiz organisa pa Aruba Bank pa celebracion di Dia di Himno y Bandera durante di e siman di festividadnan. Entre tur participante Aruba Bank a rifa un safari trip di shete ora, pa cuater persona, cu ta inclui diferente parada dibertido y interesante. E ganado, Jairzinho Boekhoudt a ricibi su premio for di Nelleke Cardenas, Sr. Marketing Officer diabierna mainta na Aruba Bank Camacuri.
Aruba Bank a puntra “Con Arubiano bo ta?” y cu e pregunta a capta hopi atencion, hopi participante a “share” e quiz cu nan friends riba Facebook, y a intercambia tocante di nan contestanan y nan “score”.
Como ganado di e premio, Jairzinho y tres invitado lo disfruta di un “Baby Beach Land Rover Safari” cu ta inclui parada na Ostrich Farm, Ayo Rock Formation, Donkey Sanctuary, Black Stone Beach, e cuebanan den Parke Nacional Arikok, y un bishita na Baby Beach. Pa shete ora nan lo trip rond Aruba estilo di “Turista-riba-mi-isla”, y gosa di un dia fabuloso.
Aruba Bank ta gradici tur participante na e quiz, y ta desea Jairzinho Boekhoudt y su invitadonan un dushi trip.


text:
Nos por a tuma nota di un investigacion andando na DOW den e asunto di permiso pa construccion. Esaki relaciona cu e practica di hopi aña di permiti empleado di DOW di tin sidejob den pintamento di mapa di cas y edificio. Mientras cu eventualmente nan mes sea ta envolvi directamente den tuma decision den aprobacion di permiso, o en todo caso ta hopi cerca di esun cu mester haci esaki.
Kico ta realmente e problema di fondo den e caso aki? Durante decadanan caba a permiti personal di DOW pa gana placa extra cu pintamento di mapa. Esaki no ta bon pa varios motibo. Uno ta cu e ta loke pa ley (Landsverordening Materieel Ambtenarenrecht, LMA) ta considera ‘nevenarbeid’, pa cual un persona mester tin un permiso – por escrito – di e ministro concerni. No ta conoci cu tin hopi ministro cu a yega di duna permiso na empleado publico pa nan tin un side job. Por lo tanto practicamente tur loke por mira awe na empleado publico cu ta haci otro trabao banda di nan responsabilidad ta sin permiso di un ministro. Esey pa e persona en cuestion no ta problema, pasobra pa gran mayoria no tin control tampoco! Esaki tabata conta aparentemente pa e situacion na DOW tambe.
Nos por corda e caso di algun aña pasa, unda cu e presidente di e momento ey di Camara di Comercio, riba pregunta di prensa tocante posibel corupcion den aparato publico, a menciona e caso di DOW aki como uno caminda riesgo di corupcion ta existi, pasobra e dirigencia di e departamento tabata permiti empleado di DOW pinta mapa, mientras den mesun seccion ta trata peticion pa construccion. Director di DOW di e tempo ey a reacciona furioso y a exigi rectificacion, loke te dia di awe no a tuma luga pasobra e presidente a mantene su opinion. No a tende nada mas di e caso.
Mester bisa ademas cu loke e persona aki di e gremio empresarial a trece dilanti ta di conocemento comun na Aruba. Tabata papia tambe di e ‘riesgo di corupcion’ ora cu manera ta bisa na Hulandes ‘e carnicero mes ta keur su carni’. Ta na e dirigencia di e departamento pa reconoce e riesgo aki y tuma e pasonan corespondiente pa preveni suceso cu ta encera violacion di ley. Kico e posibel violacion ta den e caso aki? Por ehemplo, cu un empleado ta pinta mapa, ta haya paga pa esey, y e no tin permiso pa haci ‘nevenarbeid’. Un paso mas leu ta cu un empleado, e mesun cu ta pinta of un otro, ta tuma placa pa agiliza e proceso di haya permiso di construccion. Otro violacion por ta e trato desigual di peticion pa construccion cu ta bini di pafo di e departamento; es decir ta duna prioridad na peticion haci via un persona interno, mientras cu e otronan ta tarda mas.
Claro cu cada empleado publico cu tuma nota di un violacion di ley, por ehemplo di tuma placa pa pasa permiso, tin e obligacion legal pa notifica su superiornan di esaki, si no e mes por keda acusa di complicidad.
Banda di pensa con corupcion den un caso concreto asina ta tuma luga, ta importante pensa riba con pa preveni esaki. Cada hefe di departamento tin e sagrado obligacion pa percura pa un sistema di control permanente pa evita cu e empleadonan por cay den tentacion. Naturalmente ta di supone cu e hefenan mes no ta haci nan mes culpabel na corupcion, di manera cu den un sistema di administracion publico mester tin control riba esakinan tambe. Control no ta algo interno so, pero mester inclui e parti externo. Esey ta encera e control financiero di banda di Centrale Accountantsdienst (CAD) pero por pensa tambe riba un control periodico di Inspeccion di Impuesto. Kico asina nan por investiga? Por ehemplo, un empleado publico ta mustra un estilo di bida hopi mas luhoso cu loke su salario ta hustifica. E por tin un cas cu ta normalmente fuera di su alcance, y e por tin otro pertenencia cu no ta coresponde cu e cartera cu e supuestamente e tin. Talbes nos no ta custumbra cu e tipo di screenmento aki, pero na otro pais e por ta algo masha normal, y ademas ‘el que no debe, no teme’.
Pero, den tur esey, nos no tabata comentando posibel corupcion na nivel mas halto? Nos no a caba di pasa den un periodo di cuestionamento serio di e ministro di Infrastructura mes pa su maneho di emision di tereno publico? Oposicion a pidi reunion di Parlamento y tipico di e calidad di dirigencia di Parlamento, te awe no ta yama reunion. Por ta cu e investigacion di e chikito nan ta yega na ora pa camufla e cuestionamento na e nivel di dirigencia di departamento y di e propio ministro? Un ‘smokescreen’ grandi unda supuestamente a cay retiro caba? Lo aprecia di e ministro si e por duna cuenta di e eliminacion di e negoshi di bende tereno publico cu a haya pornada, unda miyones ta circula.


text:
Un pasahero di e Cruiseship Symphony of the Seas pa un of otro motibo a cay den lama y na momento cu ela keda rescata regresando na e Cruiseship ela fayece.
St. Kitts to St. Thomas, US Virgin Islands: Diaranson den careda di 3’or di marduga, e cruise ship di Royal Caribbean Cruise line, yama “Symphony of the Seas” tabata nabegando for di St. Kitts pa St. Thomas, cual ta nan siguiente stop. Alarma a wordo bati cu un persona lo a cay den lama.
Segun un pasahero di e cruiseship aki, a pone riba su twitter account e informe cu e Cruiseship a stop di nabega y a saca mesora un boto di rescate pa cuminsa busca e persona cu a cay den lama, esaki a sosode entre 3’or cu 5’or di marduga, enberdad e boto a topa cu e persona den lama,pero na momento cu nan tabata bayendo bek direccion di e Cruiseship, e persona a fayece.
E persona cu a cay den lama y despues a fayece ta di nacionalidad Australiano, no ta conoci si ta trata di un miembro di tripulante of un pasahero
E barco a sali diamars 5’or di atardi for di e waf di St. Kitts y lo mester a yega Diaranson 7’or di mainta na e waf di St. Thomas. Symphony of the Seas ta e cruiseship mas grandi di mundo y ta haciendo actualmente un cruise di 7 dia, saliendo for di Miami pa e parti Oriente di Caribe. E Cruiseship tin e capacidad di carga 5500 pasahero.
Esaki ta e statemente cu Royal Caribbean Cruiseline a manda, referente e caso aki
‘We are deeply saddened by the tragic incident that occurred on the Symphony of the Seas en route to Saint Thomas this morning. Our hearts go out to the family and loved ones for their loss, and our care team is providing support and assistance during this difficult time.
Upon the initial report that an Australian adult male had gone overboard, our ship immediately turned, launched a rescue boat, and conducted a full-scale search. We are working closely with authorities and will continue to assist in their investigation.’


text:
WILLEMSTAD.- Gobièrnu ayera pa medio di minister enkargá ku VVRP Charles Cooper a duna inisio na trabounan di yena buraku. Manera e minister a bisa, yena e burakunan ku ta kibrando hende su outo.
Na okashon di e inisio di tapamentu di e buraku di kayanan kibra, minister Cooper a bisa ku nan ta hasiendo esaki pero pronto nan lo ta bek pa realmente kambia kapa di asfalt kompleto.
Ayera nan a duna inisio na e proyekto aki tapando burakunan na Kolebra Bèrdè i tambe Yotin Kòrta, Na e dos sitionan aki e kaya ta horibel, outomobilistanan su kurason ta hasi doló ora mester pasa na e dos sitionan aki sigur, pero na diferente otro mas riba nos isla.
Minister a bisa ayera ku Kòrsou tin hopi buraku den kayanan i mester baha esakinan pa pueblo stòp di kai den buraku ku nan vehíkulo.
Ayera a kuminsá ku 3 trùk di asfalt pero minister a bisa ku tin un trùk mas ku lo djòin e trabounan. Minister a splika ku ta hasiendo trabounan preliminar i buska fondonan pa hasi e parti di kambia e kapa mes.
Lo koba den kareda di 4 pa 5 centimeter i pone un lag nobo di asfalt. E kambiamentu di kapa ta kuminsá na sèptèmber awor.
Awor aki tin mas òf ménos 400 mil florin pa 500 mil ku lo invertí pa tapa buraku. I a sobra e aña aki 2,6 mion i esei lo hasi otro kos kuné i esta pone e kap di asfalt nobo.


text:
Durante di un patrulla di e avion Dash di Wardacosta e tripulacion a detecta un boto ta drif ariba lama. Na momento ku a bai investiga a lanta sospecho ku tin un persona sin bida den e boto ku tawata drif. Abase di e informacion ku e tripulacion di e avion Dash a manda pa e Centro di Rescate y Coordinacion di Wardacosta a dirigi e cutter Panter di e punto di sosten na Aruba pa bai na e localidat di e boto.
Locual a hasi e busceda di e boto un reto ta e hecho cu e condiccion di lama y tempo tawata basta malo. E lama tawata brutu ku hopi biento y olanan halto. E Centro di Rescate y Coordinacion a bolbe dirigi e avion di patrulla pa asisti e cutter Panter den e busceda di e boto. Na yegada na e boto e tripulacion di Panter no a logra baha riba e boto pa motibo ku tempo tawata hopi malo. Tambe e tripulacion a detecta diferente curpa sin bida cualnan tawata den estado avansa di descomposicion.
E cutter Panter a hasi diferente intento pa por logra tow e boto, pero esaki no a logra debi ku e cabuya tawata kibra na caminda. E lama brutu y e tempo malo a pone ku un dado momento e cabuya di tow a bolbe kibra y Panter a perde e boto den e scur di anochi, despues di esaki no a logra detecta e boto mas. Wardacosta a saca un notificacion pa barconan riba laman tambe tin un ‘sharp lookout’ pa e boto cual ta drif riba lama. Wardacosta conhunto ku autoridatnan di Aruba y partnernan internacional a cuminsa un investigacion den e caso aki.
==FIN==


text:
DJIS UN PENSAMENTU
Un E-magazine pa inspirá, eduká, konsientisá i entretené
DJIS UN PENSAMENTU
Un E-magazine pa inspirá, eduká, konsientisá i entretené
DJIS UN PENSAMENTU
Celebrating Our 10th Anniversary Online!
Get 10% Off Storewide!!!
.
Un E-magazine pa inspirá, eduká, konsientisá i entretené
Arko Iris. 101 rima pa mucha: Apertura Siman di Buki pa Mucha 2013, 2015 i 2016 na Boekhandel Bruna
Presentashon durante Apertura Siman di Buki pa Mucha 2013, 2015 i 2016 na Boekandel Bruna
APERTURA SIMAN DI BUKI PA MUCHA 2013, 2015 I 2016 NA BOEKHANDEL BRUNA
Festival di Buki di Mucha 2013 na Boekhandel Bruna
Festival di Buki di Mucha 2013 na Boekhandel Bruna
Di 26 di òktober pa 3 di novèmber 2013 tabata Siman di Buki pa Mucha. I dia 26 di òktober di 12 or pa 3 or di mèrdia, oekhandel Bruna tabatin su tradishonal aktividatnan durante e apertura di e siman.E tema tabata: Deporte i wega.
Tabatin show di akrobasia, di magia pa e konosido Tom Presti i asta nos atleta famoso Churandy Martina tabat’ei kaminda un i tur por a saka potrèt kuné.
Outornan invitá tabata entre otro outornan di e bukinan Tooby, Kompa Nanzi i Pelikino. I mas ku klaro Cathleen Giterson tambe tabat’ei. Cathleen ku su sombré di Arko Iris a entretené e muchanan ku su rimanan di su buki Arko Iris. 101 rima pa mucha, kompañá riba ritmo di tambú.
Tabatin diferente aktividat mas ku a hasi e mèrdia akí unu eksitioso.
NA KONTINUASHON POR MIRA ALGUN POTRÈT DI E AKTIVIDAT MES, PERO TAMBE DI PRESENTASON DI CATHLEEN GITERSON.
Presentashon di Cathleen Giterson na e Festival di Buki pa Mucha 2013 na Boekhandel Bruna.
Festival di Buki di Mucha 2015 na Boekhandel Bruna
Boekhandel Bruna a habri Siman di Buki di Mucha ku nan famoso
Kinderboekenbal. Esaki tabata riba 31 di òktober 2015. Lema di e Siman di Buki di mucha tabata Raar, maar waar. Aki ta naturalesa, siensia i teknologia tabata para sentral.
Apertura tabata na enkargo di un brassband ku a trese hopi ambiente.
Tabatin diferente aktividat, wega i oportunidat di hasi algun prueba (sientífiko). E outornan invitá tabata Evelien van Dort, Willemijn Jussen, Germaine Jong Loy i Cathleen Giterson. Tabatin koro di mucha ku a kanta bunita i tabatin baile tambe tresé pa nos muchanan. E outornan a hasi diferente aktividat ku e muchanan.
Tambe tabata lesa pa nan skucha i e muchanan tabata skucha ku mashá plaser. E gran Tom Presti tambe tabata presente i a entretené e muchanan ku tabata sigui su shownan di magia ku mashá atenshon.
Tanchi Cathy a konta e muchanan presente tokante kon un arko íris ta forma, tokante ta kon ‘sombra’ ta keda kreá i tambe tokante nos tradishon di medisina natural. El a laga nan mira, hole i rei algun di nos yerbanan di Kòrsou i laga nan mira algu tambe tokante transporte di ántes kompará ku transporte di awendia i kon por ehèmpel un outo a evolushoná. Durante e presentashon akí, públiko presente por a mira i skucha algun piesa for di e cd NOBO NOBO ARKO IRIS. Kantika pa mucha. Volúmen 2 di Tanchi Cathy. E famoso ‘Mai’ di e piesa Mai riba kabai di e cd Volúmen 2, a bora fiesta na final di Tanchi Cathy su presentashon i a bin kore su kabai mahestuoso miéntras e chikitinnan tambe tabata baila huntu kuné.
Tabata un dia plasentero manera por mira riba e potrètnan.
NA KONTINUASHON POR MIRA ALGUN POTRÈT DI E AKTIVIDAT MES, PERO TAMBE DI PRESENTASON DI CATHLEEN GITERSON.
Festival di Buki di Mucha 2016 na Boekhandel Bruna
Siman di Buki di Mucha 2016 tabata di 29 di òktober te 6 di novèmber 2016. Lema di e Siman di Buki di mucha tabata: Pa semper yòn! E aña akí Tawela- i Welitanan tabata para sentral. Wela i Tawela ta hunga un ròl mashá importante den bida di nan ñetu- i bisañetunan. Ta p’esei a para ketu e aña akí na e tema akí.
Boekhandel Bruna a habri Siman di Buki di Mucha ku nan famoso Kinderboekenbal. Esaki tabata riba djasabra 29 di òktober 2016. Apertura tabata na enkargo di un brassband ku a trese hopi ambiente. Tabatin diferente aktividat i wega pa mucha, manera bulamentu den saku i un teater di pòpchi. Tabatin algun outor invitá, entre nan Monique Cassimiri i Tanchi Cathy.
Òmpi Tio i Tanchi Merly a animá e muchanan ku kanto i toká di tambú. Tabatin mucha ku tabata lesa pa e chikitinnan skucha i e muchanan tabata skucha ku mashá plaser. Outor Germaine Loy Jong tambe a pone e muchanan lòs nan kurpa pa medio di baile i ehersisio. Tabatin un mini show di teater kaminda Roodkapje a keda salbá pa su Super Oma bistí na paña di un super héroe, ora e wòlf ker a kome.
Tabata un mèrdia plasentero.
NA KONTINUASHON POR MIRA ALGUN POTRÈT DI E AKTIVIDAT MES, PERO TAMBE DI CATHLEEN GITERSON KOMO UN DI E OUTORNAN INVITÁ.


text:
BALORNAN
Nos balornan ta establece nos identidad cultural.
Pa ta berdaderamente un gran nacion, Aruba mester tin un identidad nacional; hunto nos por forma un identidad nacional door di crea balornan comparti. Ora nos contribui na e creacion di balornan comparti, nos ta contribuyendo na e grandesa di nos nacion. Ora nos actua y comporta nos mes segun e balornan ey, nos TA dunando honor na nos gran nacion!
Un movemento nacional pa Sinergia Civico!
Nos Balornan - Nos balornan ta establece nos identidad cultural
Individuonan, famianan, comunidadnan y e nacion ta transforma pa medio di balornan comparti y respalda colectivamente
Roy Disney a bisa: “No ta duro pa tuma decisionnan ora bo sa kico bo balornan ta.” Balornan ta manera un compas pa bida, nan ta mustra bo e rumbo corecto, e direccion corecto, e escogencia corecto ora bo ta na un crusada. Ken nos ta como un pueblo ta wordo determina door di kico nos ta balora. E suma di nos balornan ta duna nos un identidad cultural. Ken nos ta como pueblo? Kico ta e esencia di nos creencia? Door di determina esaki hunto y despues permanece fiel na dje… diariamente, lo yuda nos tuma decisionnan tocante con nos lo actua, comporta nos mes of con nos lo trata otronan. Ban dicidi awe pa añadi na nos historia y cultura rico pa ta un pueblo di virtud - ban scoge loke nos ta balora y ban bibe!
Con H.O.P.E. lo mustra
Ora balornan ta establece un Identidad Cultural
Un Aruba:
-
Cu tin un identidad nacional cu balornan comun y metanan comun.
-
Cu ta wordo goberna door di lidernan di bon boluntad, integridad, y ser servicial.
-
Caminda negoshinan ta wordo conduci den maneranan honorabel y etico.
-
Kende su sociedad ta construi riba un fundeshi di balornan solido.
-
Caminda balornan ta wordo siña y duna como training, no solamente na cas, pero tambe na scolnan, negoshinan, centronan di rehabilitacion, ministerionan, institucionnan coreccional, etc.
-
Caminda tur individuo ta acepta y trata husto.
-
Caminda balornan ta contribui na un nacion cu ta prospero y liber.
-
Cu ta promove institucionnan cu ta inclusivo y cu ta promove paz y husticia.
-
Caminda hende muhe y muchanan muhe ta wordo podera pa exito.
Emanuell Smidt y Tabitha Smidt-Heemstadt
Coordinadornan HopeAruba - E Movemento
Area di Exito: BALORNAN
Emanuell Smith a nace dia 10 di Januari 1982 na St Maarten. E ta e prome di cinco yiu. Su mayornan a siñe pa ta un homber cariñoso, respetuoso y un cu ta traha duro.
Durante su hubentud, e tawata parti di diferente organisacionnan variando for di gruponan politico di hobennan, pa gruponan musical y organisacionnan di obranan di caridad. El a studia pa ta un Tecnico na Hulanda, sinembargo, su pasion ta den creacion di Media. E ta un empresario, musico, consehero, mentor, pastor y consehero di Media.
Tabitha Smith-Heemstadt a nace na San Nicolas, Aruba dia 26 di Juni, 1982. E ta yiu muhe
y e prome di tres yui di ministronan Frederick y Patricia Heemstadt (q.e.p.d.). Ambos tabata pastornan conoci cu a sirbi y duna nan tempo completo pa 40 aña den ministerio riba nos isla. Tabitha a lanta cu balornan hopi fuerte. Esaki ta loke a forma su caracter y a haciele e muhe fuerte y independiente cu e ta awe. Biniendo di un lineahe di un famia hopi musical, Tabitha tambe ta miho conoci pa su talentonan musical. Su experencia den musica ta core over di un periodo di mas cu 30 aña caminda el a guia gruponan musical, dirigi coronan y gruponan musical nacionalmente y internacionalmente.
Tabitha su studio vocacional a guia na un carera professional como maestra di scol na Hulanda. Su passion pa hobenan y nan bienestar tabata su puntonan mas fuerte den esaki. Desde e tempo ey e ta forma un parti activo y crusial den diferente fundacionan y organisacionan; funcionando como parti di e directiva pa coordinador y administrador.
Tabitha tambe a sirbi como pastor,maestro, director musical, coordinadora y consehera y a hasi tur esaki pa motibo di un di su balornan personal principal; sirbi bo comunidad.
Emanuell y Tabitha Smith ta conoci como un pareha cu inspira hopi otronan y hunto nan ta mayornan di nan yui homber, Jahvier.
Conoce mas di Emanuell Smith & Tabitha Smith-Heemstadt den "A look at Myself" Series aki.


text:
Mi ta ripara den e dianan aki ainda tin hende cu no sa balor di nan propio capacidad. Berdad ta cu historicamente casi tur pais cu tabata colonia di un pais, esunnan cu a colonisa nan a hiba un maneho cu nos mes no por nada y pa tur cos lo mester keda dependiente di nan. Nan modus operandi ta: “crea constantemente division den e pueblo, usa satelite pa bruha cos, acusa bo propio hendenan tur ora cu nan tur ta incompetente, cu nan gobierno ta corupto, usa “souffleurnan“ pa bruha cos y trata constantemente pa dividi e pueblo”. Mi a experiencia esaki na varios ocasion.
Admiracion y sosten.
Si bo mira kico e gobierno aki a hereda na 2017 na Mega debe, unda na comienso di cada florin 97 cen tabata bay pa paga debe y ta resta solamente 3 cen pa tur otro cos. Bo no mester ta di acuerdo cu tur cos, pero un cos si mester admiti cu nos hendenan a tuma e curashi pa sanea cos y ya den 2 aña a logra baha e debe te na 80 cen di cada florin ta bay pa paga debe. Esaki siguramente mester nos admiracion y sosten. Hasta e aña aki a crea un surplus di casi 50 miyon florin cu ta un bon logro. Lamentablemente un Corona virus cu a origina te na China tin nos y casi henter mundo financieramente y economicamente na werki. Enbes nos cu tur e diferencianan cera cabes pa enfrenta Hulanda – cu tin e obligacion moral pa yuda den tur cos segun e Statuut cu nan mes a hinca nos aden na 1954 – nos ta mira un biaha mas oposicion cu nan weganan politico.
Instituto politico/colonial CAft
Nos por mira con hende a lanta como satelite di Hulanda pa bira municipio a la Boneiro, ta usa sindicatonan SPA, SIMAR y SEPPA pa roga Hulanda pa exigi di e gobierno actual pa kita 1500 ambtenaar for di trabao, lagando nan sin pan ariba mesa. Bo tin e instituto politico/colonial CAft – cu ta ilegal contra Statuut y contra nos constitucion – ta haci weganan politico pa yuda AVP cu deliberadamente ta “leak” tur cos. Prome cu gobierno mes ricibi nan caha di triki, nan ta trata na destabilisa nos pais. Esaki ta muestra cu berdad hopi hende aki ainda tin e mentalidad colonial di catibo y Calimero. Nada di nos propio hendenan no ta bon, hasta ta contra pa 70% di muchanan cu tin 3 luna sin haya les ser perhudica y ta opone pa nan bay scol porfin! Nos ta birando un pueblo cu kier bay cielo, pero no kier muri y ta buscando otro hende pa muri pa nos!
Exigencia pa masacra nos pueblo.
Mientras tanto Hulanda ta abusando di un situacion cu no ta nos a pidi pe y cu nan tambe sa di e efectonan dramatico pa finansas y economia di casi henter mundo y nan mes a caba di hinca 4 biyon Euro den KLM, pero aki pa un par di miyon florin kier exigi pa nos gobierno masacra nos pueblo cu ayudo di su catibonan, souffleurnan, hibadonan di redashi cu tur clase di calumnia y ta yama tur politico pa corupto pa mediante CAft “strangula” nos isla. Nan adagium ta: “Ban caba cu e gobierno legitimo di Aruba y manda e gobierno den un posicion di mendiga y na rudia!” No lubida cu nos ta un isla cu ta depende completamente di turismo y ta cu avion, barco etc. so bo por yega aki y no ta manera Hulanda cu tin yen di pais pega banda di otro, manera Belgica, Alemania etc. Nos ta nos so ariba e mundo aki como isla, pero a base di Statuut den Reino Hulandes normalmente nos lo mester tin un aliado den Hulanda pa yuda nos. Ainda hasta nos paspoort ta Hulandes, pero cu un ‘min’ den dje compara cu e Hulandesnan na Hulanda cu nan si ta haya tur ayudo!
Mentalidad colonial calimero.
Si nos sigui cu e mentalidad colonial calimero aki y nos mes hendenan a la catibo sigui yora cerca Hulanda pa tur cos, nos futuro lo ta hopi scur mes. Sea bo ta yuda bo pais pa progresa of bo ta bolbe traicion’e, manera den decadanan 50 cu e cadena di 12-8 of entrega y bira a la Boneiro como Hulandesnan di segundo categoria cu menos derecho den Reino. Aparentemente nos no kier siña di locual Betico Croes y nos di MEP cu apoyo di pueblo e tempo ey a lucha pe, esta pa logra cosnan grandi y bunita pa nos pueblo cual tabata realisa e anhelo di nos pueblo cu ta su Status Aparte y a laga pa nos tur pa cuida y proteha e hazaña aki. Berdad ora bo no a lucha pa algo bo no sa su balor. Esaki ta un contribucion di curason a base di mi experiencia.


text:
Ursell a bira un household name durante eleccion pasa na unda, liderando e plataforma RAIZ, den apenas algun luna, el a sa di casi yega na un asiento cu solamente 5 candidato. Ursell mes tabata un di Aruba su vote getters, un hoben ambicioso pero cu ideanan noble pa su pais, el a causa un impacto grandi. Awor ya caba un seasoned politician, e ta liderando un partido hopi mihor prepara cu un lista impresionante.
CON BO TA DESEA PA E VOTADOR WAK BO COMO CANDIDATO Y PAKICO NAN LO MESTER VOTA PA BO?
Na 2017 RAIZ a haya e sosten di 2107 votador. Aunke nos no a drenta parlamento, nos a logra trece un forma completamente nobo y diferente di conduci politica na Aruba (cu tiki fondo pero hopi creatividad, sin bandera, sticker, etc y c’un tono di union). Den e ultimo 4 añanan nos a sigui representa nos comunidad pafor di parlamento. Nos a aplaudi ora gobierno a tuma bon decision y nos a para contra plannan y proyectonan cu no tabata na e bienestar general.


text:
Fundacion Famia Planea ta uni su mes na e vision di Dia Mundial di Anticonceptivo 2011: “Un mundo caminda tur embaraso mester ta desea”September 30, 2011
Fundacion Famia Planea cu celebracion di 41 añaNovember 24, 2011
Fundacion Famia Planea hunto cu FADA y Wit Gele Kruis ta forma e team di “I ♥ My Body 2012”.
Diahuebs 17 di November 2011 e team di “ I ♥ My Body 2012” a lansa e jingle y logo nobo pa e temporada di carnaval. Esaki a tuma lugar den Renaissance Conference Center. Na e ocasion aki Minister Hooyboer y Minister Visser tabata presente y oficialmente a presenta e logo y e jingle nobo di ”I ♥ My Body” .
Diferente otro instancianan cu tambe a uni na e campaňa aki tabata presente. E programa di e anochi aki tabata varia unda e team di charla a presenta nan mes na tur presente y asina splika encorto kiko tur un charla di “I ♥ My Body” ta bai ensera. Tambe tabata tin un sketch cu a wordo presenta den combinacion cu e cantica “Paden” canta pa Jonathan Thiel y Ron Martis. E anochi tabata uno hopi exitoso.
[nggallery id=3]


text:
Bo tin algun pregunta? Klek riba e siguiente link.Tuma kontakto >
Publiká riba 3 September 2018
Willemstad – Gobièrnu a tuma nota di e karta fechá 29 di ougùstùsdi ‘College Financieel Toezicht’ (Cft). Cft den su karta ta bisa ku nan ta sumamente preokupá ku e situashon finansiero-ekonómiko ku Kòrsou ta aden i ta hasi un yamada riba Gobièrnu pa traha ku diligensia riba solushonnan strukturá pa garantisá finansa públiko sostenibel.
Cft ta konkluí ku nan ta premirá ku Kòrsou su presupuesto pa 2018 lo no ta balansá pa vários motibui ku presupuesto di Kòrsou ta sera aña 2018 ku un défisit. Esei tin di aber ku 5 aspekto,segun Cft:
Cft ta spera ku e presupuesto di Gobièrnu ta sera 2018 balansá i pa logra esaki e ta proponé entre otro e siguiente pasonan:
Finalmente, Cft ta indiká di lo informá ‘Rijksministerraad’ konforme i ta hasi un petishon na Gobièrnu pa reakshoná riba nan rekomendashonnan dentro di 2 siman.
Gobièrnu ta analisá e rekomendashonnan di Cft i ta tuma nan seriamente den konsiderashon.
Sinembargo, Gobièrnu ta di opinion ku no ta sin mas por implementá tur e rekomendashonnan di Cft sin konsiderá nan efektividat i impakto den nos sirkunstansianan aktual. E situashon finansiero-ekonómiko ku Kòrsou pa pasando aden pa gran parti ta kousá pa sirkunstansianan / aspektonan ku ta fuera di kontròl di Gobièrnu.
Ta bon pa ilustrá ku Gobièrnu ya kaba a tuma diferente medida den presupuesto 2018 e.o. a implementá ‘verplichtingenstop’ riba ‘kapitaaldienst’; a baha gastu ku mas ku 28 mion; a redusí supsidio na fundashonnan ku 15%; riesgonan di Insel Air i FKP a keda kubri i alabes a tene kuenta ku un montante di 48 mion pa kubri parti di e défisit di 2017. Ademas a kòrta / retené 5% di ‘gewone dienst’ foi tur ministerio.
Gobièrnu ta di opinion ku implementashon di un ‘verplichtingenstop’ general riba ‘gewone dienst’ na e momentu aki tin efekto kontra-produktivo. Medida adishonal pa subi entrada pa rekobrá 82 mion den un ekonomia ku tin un kresementu ekonómiko negativo di 1.6% manera indiká pa Banko Sentral (CBCS), tampoko ta realista.
Esaki ta trese kuné ku Gobièrnu mester di mas espasio pa kubri e défisit di aña 2017 den mas aña (p.e. 5 aña enbes di 3 aña) manera akordá primeramente ku Cft. Gobièrnu tin un plan integral i struktural prepará pa atendé ku nos situashon finansiero-ekonómiko, pasobra Gobièrnu a konstatá ku Kòrsou su retonan ta mas grandi ku solamente un défisit riba presupuesto.
Gobièrnu ta prepará pa hiba e diskushon riba e situashon finansiero-ekonomiko ku Korsou ta aden awor aki riba plano polítiko mas haltu den reino. Gobièrnu ta konsiente ku nos problemanan ta basta agudo, manera Banko Sentral tambe a trese dilanti e dianan aki. E desaroyonan na Venezuela a afektá Kòrsou hopi impaktante i na vários manera. Esei kier men ku básikamente Kòrsou mester entamá un variedat di akshon intensivo pa drecha nos ekonomia, nos proseduranan i tambe nos aparato gubernamental. Esei no ta un meta riba su mes tampoko. Ta nesesario pa funshoná mihó i ku un presupuesto balansá, pasobra di e forma aki por duna e atenshon i alabes hasi e invershon nesesario pa kontrarestá pobresa i otro retonan sosial ku nos famianan i barionan na Kòrsou ta pasa aden.
Tur nos retonan al final ta keda reflehá bèk den presupuesto komo un défisit, pasobra tur reto tin konsekuensianan finansiero. Pero e orígen di nos retonan ta den nos ekonomia, i den funshonamentu di nos aparato gubernamental i su proseduranan. Gobièrnu ta konsiente ku e aparato gubernamental no ta funshoná ainda na un manera optimal, efisiente i efektivo. Gobièrnu ke laga niun duda ku hopi empleado públiko ta traha hopi duru. No opstante tin espasio pa hopi mehorashon den funshonamentu di nos aparato den su totalidat.
Por mehorá di forma serio i duradero hopi aspekto di nos ekonomia, nos proseduranan i nos aparato públiko, pa asina nos presupuesto por keda strukturalmente tur aña den balansa. Esaki lo rekerí sigur ekonomisashon, pero tambe invershon. Den un forma balansá por desaroyá nos pais pa tur siudadano tin probecho. Gobièrnu ke atendé esaki na un manera balansá i duradero. Asina no solamente nos presupuesto ta drecha, adishonalmente di un forma real nos ta hasi uso di e full potensial di nos hende, nos kompanianan i nos isla, manera Gobièrnu a komprometé su mes na dje den e programa di gobernashon 2017-2021.


text:
ORANJESTAD – Despues di basta trabou, awo t’asina leu cu renobacion riba e edificio historico St. Rosa College ta yegando su fin. E edificionan ta cla y e ultimo trabou di basha asfalt riba e speelplaats tambe mester keda cla prome cu fin di luna. Tanto maestro como studiantenan ta pura pa e dia yega cu e scol por haci su reapertura. Esaki ta riba e prome dia di aña escolar nobo mey-mey di augustus.
St. Rosa College su renobacion a tuma hopi tempo, esaki no tabata solamente pa motibo di e dak di asbest pero tambe pasobra ta trata di un scol historico y mester tene cuenta cu cierto reglanan. Awo e t’asina leu cu e yabinan lo keda entrega fin di luna pa e docentenan cuminsa prepara pa ricibi e studiantenan den luna di augustus.
Cabesante di e scol Lai Ping Carthy Chong, tabata presente na momento cu Prome Minister Mike Eman y Minister di Infrastructura Benny Sevinger a presencia inicio di e ultimo parti di e trabou, cu ta asfaltamento di e speelplaats cu un acabado fini. “Ultimo lunanan e maestronan tabata hopi entusiasma pa nan bolbe nan scol y tabata preparando ultimo simannan pa cuminsa empaketa tur material pa drenta den un ambiente cu nos muchanan merece y tambe den un tremendo forma,” e directora a cuminsa pa splica.
Sra. Lai Ping a splica cu ora cu el a bira cabesante 11 aña pasa, el a tende cu a papia di renobacion pero esaki no a tuma luga, cu excepcion di algun mantencion chikito. Pero despues nan a haya e noticia cu “St. Rosa College lo haya su renobacion completo, manera un monumento merece.” Awor cu Gobierno di Prome Minister Mike Eman a percura pa renobacion y duna un scol di calidad, esaki ta nifica hopi pa educacion. “Un scol di calidad,” e cabesante a bisa, “ta haci cu muchanan ta bin scol motiva pa siña, motiva pa bira un bon ciudadano den comunidad di Aruba. Mi ta kere cu St. Rosa College tin e capacidad, tin e team pa duna nos muchanan e educacion cu nan merece.”
E scol nunca a wordo drecha di e forma aki, e cabesante a splica. Pesey e renobacion tabata hopi necesario pa e scol cu tin mas di 150 aña di existencia, y mantencionnan chikito no tabata yuda mas. Henter e proyecto a costa 4 miyon florin. Den e aña escolar nobo e scol lo tin alrededor di 150 mucha cu 9 docente, un invalster, un begeleider y e cabesante pa yega na un total di 13 profesional.


text:
Elvira Bonafacio
2018-11-17 17:27 — Belfast, Ireland
Hende tin e tendensia di mustra mundu únikamente loke ta bon. Imperfekshon, kos malu òf ménos bon tin e tendensia di keda skondí. Motibu pa esaki por ta diferente i ta varia pa kultura. Pero echo ta ku tur perfekshon tin su imperfektshon. Esaki ta e balansa di bida...maske tin biaha e por kousa shòk.
Balansa
Atenshon, Atenshon, NASA Atenshon!
Den hemisferio un fenómeno straño a presentá
Den órbita tur e planetanan ta paralisá
Den nos sistema solar nada n’ ta sinkronisá
Siklo entre solo i luna ta tur rebultá
Strea di nòrt di repente tambe a somentá
Sero reakshon!
Ta parse ku no tin registrashon
di e situashon universal ku ta halando atenshon.
E no a krea niun impreshon, òf lanta posibel emoshon,
serka esnan responsabel pa un mediashon.
Kon por ta!
Planeta tera ta keintando!
Meteo sí ta registrá loke ta desaroyando
Un depreshon tropikal ta afektando
Bientu ku ráfaga fuerte ta asotando
Un volkan den erupshon ta menasando
Atenshon Atenshon Atenshon, bida ta deteriorando!
Fayo, Fayo, Fayo!
Nos no ta detektá e idioma.
Nos no ta rekonosé e kódigo.
Fayo di sistema.
Por fabor, aktualisá i kuminsá di nobo pa un funshonamentu korekto.
Un gritu den universo
Silensiá pa un makinaria intelektual
Diseñá pa funshoná individual.
Sakrifisio di e loke ta esensial
Ta bira algu masha usual
Pa sigui e patronchi pre determiná
i entregá e resultado deseá.
Lagando e individuo indiferente
i te asta bira inkoherente
Sin importá ku e proseso por bira defisiente,
Basta e produkshon ta ekselente.
Un proseso balansá ta loke ku alma i universo ta anhelá,
Pero ketu bai e individuo ta siegá riba e “meta” ku e tin ku alkansá.
Elvira Bonafacio, Belfast 7 di òktober 2018


text:
KRALENDIJK - Riba djabièrnè 15 di mei a kontrolá vários vehíkulo na diferente sitio. A duna prosès ferbal pa entre otro pa kore sin reibeweis bálido, sin seguro bálido, pa kore sin hèlmu, pa glasnan skur i tambe pa nos bisti faha di seguridat.
Riba djasabra 16 di mei a drenta keho di ladronisia for di un pikòp ku tabata stashoná riba e sitio di stashoná den Centrumgebied. Entre 1 or i 3 or di mardugá deskonosínan a bai ku un djùg ku tabata den baki di e pikòp. Den oranan di mainta di e mesun dia a drenta keho di kiebro den un kònteiner den kura di un kas situá na Kaya Caribe. Deskonosínan a bai ku 2 mashin di bora i un ‘grinder’.
Riba djasabra 16 di mei, alrededor di 7.15 di anochi un aksidente entre dos outo a tuma lugá na Kaminda Gurubu. Ámbos shofùr tabata keha di doló den pechu i un di nan tabatin un kap na su kabes. Ambulans a transportá ámbos shofùr pa hospital pa tratamentu médiko. E outonan tabatin basta daño material. Un di e shofùrnan a haña un prosès ferbal dor ku e no tabatin seguro ni plachi di number bálido.
Riba djadumingu 17 di mei, alrededor di 2 or di mardugá a detené un hòmber di inisial R.F.E. di 36 aña di edat na un establesimentu nokturno en konekshon ku ela stroba órden públiko i no a duna oidu na òrdu di polis.
Den oranan di atardi a detené un dama di inisial I.T.D.S. di 26 aña di edat na su kas, en konekshon ku enkubrimento di artíkulo hòrtá


text:
AMSTERDAM – Ministerio Públiko (OM) ainda no a disidí si lo pèrsiguí e sinku polisnan sospechoso pa motibu di nan envolvimentu den morto di Mitch Henriquez. Pesei poko poko e pasenshi di e parientenan di e defuntu ta kaba.
Asina abogado Richard Korver di ku ta asistí e parientenan di e defuntu ta bisa. E arubano di 42 aña di edat a fayese mas tempran e aña aki di sofokamentu ora polis di Den Haag a deten’é.
Henriquez entre otro tabatin su korokoro kibrá i hematoma rònt su kurpa. Segun un promé deklarashon di polis ta te ora ku e tabata den e bùs di polis el a bira malu, pero imagennan di kámara ta kontradesí esaki. Henriquez su morto a kousa disturbio grandi den e bario Schilderswijk na Den Haag.
No tin konklushon
Korver: “Mi ta haña ekstraordinario ku mi mester konstatá ku henter e investigashon di polis ta kla – un rapòrt di 1500 página – i ku Ministerio Públiko ainda no ke saka konklushon for di esaki. Aparentemente nan ta purba di keda pusha e desishon nan dilanti.”
“Si e hendenan ku a hasi e kos aki tabata trahadó di seguridat, lo a sera nan mésora i probablemente lo nos a haña un dagfar kaba”, e abogado ta bisa
Persekushon
No sa pèrsiguí polis masha, i mas poko ainda sa kondená nan. E ora ei e manera slo di traha di OM no ta yuda , Korver ta bisa. “Pa nos a kuminsá bira tempu si ku mester saka konklushon. E famianan ke pa bèrdat sali na kla.. Nan ta preferá pa esaki sali na un manera bon i no di mas lihe, pero nan pasenshi a kuminsá kaba.
Deseo di investigá
Den e kaso kontra e sinku polisnan e abogadonan di defensa ta haña e oportunidat pa indiká nan deseonan pa investigashon. OM no a bisa kuantu tempu esaki lo tuma, pero ta ferwagt ku OM lo keda okupá ku esaki te kuminsamentu di otro aña.
Outor Pieter Hofmann


text:
Durante e encuentro cu Minister Dowers riba criminalidad creciente na nos Pais tabata visibel na e body language di e mandatario cu e no ta interesa pa realmente tuma accion pa combati criminalidad na nos Pais. E actitud di e Minister a laga hopi di desea, no solamente den e manera cu e tabata contesta pregunta pero tambe den e manera cu e tabata mustra su desinteres pa e preocupacionnan cu e Parlamentarionan ta trece dilanti den nan preguntanan. Ta e actitud aki di “I don’t care” di Minister Dowers ta locual ta duna e criminalnan forza y tin nos Pueblo ta stik den criminalidad creciente.
Haci chercha di un realidad amargo
Mas tristo ta cu na momento cu Parlamentarionan di opocicion ta haci nan preguntanan, Minister Dowers a haya ta bon pa hari djiente afor. Un acto cu fuera di ta infantil, ta un chercha pa tur esnan cu ta sufri na man di atracadornan. Pasobra no por ta asina cu Minister Dowers ta sinta hari haci chercha ora cu un Parlamentario ta papia riba e situacion alarmante di atraco na nos Pais. Nos a hala atencion di Minister Dowers bisando e mandatario cu nos ta spera cu no ta su persona atracadornan mester drenta su hogar pone na rudia, pone arma na su cabes y maltrata su yui su dilanti. Na e momento ey e smile djiente afor ey sigur no lo ta riba su cara. Pues e Minister aki mester mustra mas seriedad, humildad y convivencia, ya cu ta esaki ta e realidad amargo cu ta pasando den hopi cas di cuidadano comun y coriente na nos Pais na e momentonan aki. Nan dolor y susto merece mas respet di Minister Dowers como Minister di Husticia.
Actitud moli moli
Ta e actitud arogante y robes di Minister Dowers ta duna criminalnan forza. Pasobra enves cu e Minister di Husticia aki condena criminalidad, asumi su responsabilidad y manda un señal fuerte na comunidad, e mandatario ta keda tira palabra pa parlamentarionan di opocicion, culpa ex Ministernan di MEP y tira culpa riba hobennan cu a nace tempo di MEP bisando cu nan mayornan no a lanta nan drechi y pesey ta horta awor cu AVP ta na mando y yen di otro excuus fofo. Un Minister di Husticia mester ta decisivo y no di actitud moli moli manera Minister Dowers a demostra den e encuentro aki.
Habri caminda pa ordo
E ta bisto cu Minister Dowers como mandatario di Husticia a faya barabaramente cu e seguridad di nos Pueblo. Nos Pueblo ta biba den miedo. Ta mihor e minister tuma honor na su mes y retira pa asina por habri caminda pa ordo por wordo estableci bek na nos Pais. E ordo aki por wordo logra si Aruba por conta cu un Minister di Husticia cu e actitud corecto y no moli moli manera ta awor. Laga nos haci e cambio necesario pa Aruba por bira bek e Pais trankilo cu ta dushi pa por biba riba dje.


text:
ISBN: 978-99904-2-189-7
Sapu ta Sapu
$ 6,12 $ 2,91 O.B Excl.
Fls 5.30
Max Velthuijs
Pobersitu Sapu. E ke ta manera su amigunan, Porko, Patu, Djaka i Konènchi, pero su esfuersonan pa imitá nan tur ta kaba na desaster. Pero finalmente Sapu ta haña sa ku su amigunan ta stim’é pa loke e ta – un simpel sapu bèrdè.
Max Velthuijs ta un artista ganadó di premio, kende su buki nan ta trata tópiko importante ku humor suave.
Sapu i su amigunan a aparesé den hopi aventura popular. Otro título na papiamentu ta: Sapu i e para, Sapu ta namorá, Sapu ta un héroe i Sapu tin miedu.
In stock
Compare